Penduduk Palestin cedera bertempur dengan polis Israel

BAITULMAQDIS, 7 Mei - 21 penduduk palestin cedera dalam pertempuran dengan polis Israel di Baitulmaqdis timur.

Ketegangan berlaku berikutan kes hak pemilikan tanah kontroversi.

Polis Israel mengesahkan telah menahan 11 orang di kejiranan Sheikh Jarrah berhampiran bandar lama Baitulmaqdis tempat berlakunya pertikaian antara penduduk Palestin dengan peneroka Yahudi sejak bertahun-tahun.

Penduduk Palestin yang melakukan protes sejak Rabu dijangka berterusan sehingga Khamis petang dengan lebih ramai penyertaan.

Pertikaian undang-undang tertumpu kepada empat buah rumah keluarga penduduk Palestin di tanah yang dituntut oleh peneroka Yahudi.

Awal tahun ini, mahkamah daerah di Baitulmaqdis memutuskan kediaman tersebut adalah sah milik keluarga Yahudi dengan alasan pembelian puluhan tahun yang lalu.

Peneroka Yahudi mendakwa keluarga mereka kehilangan tanah itu semasa perang.

Konflik juga menyaksikan ribuan penduduk Palestin melarikan diri dari kediaman mereka.

Keluarga Palestin memberikan bukti bahawa rumah mereka diperoleh daripada pihak berkuasa Jordan yang mengawal kawasan timur Baitulmaqdis dari 1948 hingga 1967.

Amman telah campur tangan dalam kes itu dengan menyediakan dokumen untuk menyokong tuntutan penduduk Palestin.

Israel telah merampas timur Baitulmaqdis pada 1967 dalam satu tindakan yang tidak diperakui oleh masyarakat antarabangsa.


Operasi polis terhadap pengedar dadah: 25 maut termasuk seorang anggota polis

RIO DE JANEIRO, 7 Mei - Satu operasi polis secara besar-besaran terhadap pengedar dadah di kejiranan miskin di Rio de Janeiro menyebabkan 25 orang maut.

Seorang anggota polis turut terbunuh dalam serangan tersebut.

Polis mengenal pasti 24 yang maut sebagai 'suspek', bagaimanapun kumpulan hak asasi dan akademik memberitahu terdapat sedikit bukti yang menyokong kenyataan daripada pihak berkuasa itu.

Sekumpulan besar anggota polis bersenjata berat memasuki lokasi kejadian menyebabkan penduduk di kawasan itu ketakutan selepas tembakan mengakibatkan ramai terbunuh.

Penduduk melaporkan melihat mayat terbaring dengan berlumuran darah sebelum dibawa keluar oleh kenderaan berperisai polis.

Polis mengatakan operasi itu menyasarkan kumpulan yang disyaki merekrut kanak-kanak dan remaja untuk aktiviti mengedar dadah, merompak, melakukan serangan dan pembunuhan.

Serangan dibuat selepas pihaknya mendapatkan waran hasil intipan komunikasi daripada suspek.

Sekurang-kurangnya dua individu tercedera akibat terperangkap dalam kejadian berbalas tembakan.

Rio, sebuah bandar yang mempunyai seramai 6.7 juta penduduk terkenal dengan kejadian keganasan.

Ia juga ditempatkan di bawah campur tangan ketenteraan pada tahun 2018 dalam usaha kerajaan untuk mengekang keganasan yang meliputi sejarah beberapa kejadian anggota polis ditembak.

Tahun lalu, sekurang-kurangnya 1,245 orang terbunuh ditembak polis di negeri itu.


Presiden Mexico tolak kaitan tragedi metro dengan perbelanjaan awam

MEXICO CITY, 7 Mei - Presiden Mexico Andres Manuel Lopez Obrador menolak sebarang kaitan antara langkah berjimat cermat dan pemotongan perbelanjaan awam kerajaannya dengan tragedi tren metro yang menyebabkan 25 orang maut termasuk kanak-kanak.

Kenyataan dibuat ketika proses pengebumian sebahagian mangsa sedang dilakukan oleh keluarga mangsa.

Sebelum ini Manuel berikrar menjalankan siasatan mendalam bagi mengesan pihak bertanggungjawab dalam insiden kereta api berkenaan dua hari lalu.

Hampir 80 penumpang yang cedera masih menerima rawatan di hospital.

Kebanyakan yang terbunuh tidak dapat dikenal pasti menyebabkan ahli keluarga terpaksa mencari alternatif bagi mendapatkan maklumat berkaitan.

Kemalangan kereta api metro terburuk ini menimbulkan pelbagai persoalan mengenai standard pembinaan dan penyelenggaraan terhadap perkhidmatan yang digunakan jutaan pengguna setiap hari.

Namun Manuel mendakwa penyelenggaraan metro mempunyai belanjawan yang cukup.

Terdapat laporan mendakwa kerosakan awal pada jambatan sudah dilaporkan namun diabaikan sehingga landasan tersebut runtuh.

Tragedi tren metro ini digunakan sebagai pertikaian politik menjelang pilihan raya presiden 2024.


7 maut, 14 cedera akibat letupan lori tangki gasolin

KABUL, 3 Mei - Sekurang-kurangnya tujuh maut akibat lori tangki gasolin meletup di Afghanistan.

Letupan dan kebakaran berskala besar menyebabkan sebahagian Kabul terputus bekalan elektrik.

Menurut Kementerian Dalam Negeri, lori berkenaan meletup pada lewat malam Sabtu.

Letupan turut menyebabkan 14 lagi cedera.

Punca kejadian masih belum dapat dipastikan namun ia berlaku ketika Kabul berada pada tahap amaran tertinggi serangan Taliban ke atas tentera asing yang masih berada di negara itu.

Menurut sumber yang memberitahu Reuters, letupan dipercayai berpunca daripada serangan roket Taliban.

Bagaimanapun jurucakap Taliban, Zabihullah Mujahid menafikan dakawaan berkenaan.

Taliban sebelum ini menyebut pengumuman Presiden Amerika Syarikat Joe Biden bahawa tentera akan mengundur diri dari Afghanistan pada 11 September telah mencabuli perjanjian 2020.

Ini kerana pentadbiran Donald Trump telah berjanji pengunduran tentera pada 1 Mei.


Angin kuat dan ribut petir menyebabkan kematian dan kerosakan teruk

CHINA, 2 Mei - Angin kuat dan ribut petir menyebabkan sekurang-kurangnya 11 orang maut.

Lebih 100 yang lain tercedera di Wilayah Jiangsu, China.

Lebih daripada tiga ribu penduduk terkesan akibat pokok tumbang, bumbung tercabut dan tiang telefon yang patah.

Angin kuat hampir 160 kilometer sejam melanda bandar Nantong yang teletak kira-kira 100 kilometer di utara Shanghai.

Rakaman oleh stesen televisyen tempatan, CCTV menunjukkan serpihan besar berselerakan di seluruh bandar dan angin kencang melanda kawasan itu.


Rakyat Colombia bantah pembaharuan cukai, desak kerajaan batalkan

COLOMBIA, 2 Mei - Perkembangan luar negara.

Ribuan rakyat Colombia berarak di jalan raya untuk hari keempat pada Sabtu untuk perarakan Hari Pekerja.

Mereka juga mengadakan protes terhadap cadangan kerajaan untuk melakukan pembaharuan cukai.

Setakat ini, empat orang maut akibat demonstrasi tersebut.

Persatuan dan kumpulan memulakan perarakan pada Rabu, 28 April menggesa kerajaan pimpinan Presiden Ivan Duque menarik balik cadangan pembaharuan cukai.

Perarakan paling besar berlaku di bandar Cali dengan berlakunya kecurian dan sekurang-kurangnya tiga kematian berkaitan dengan demonstrasi.

Pertubuhan Pemerhati Hak Asasi Manusia berkata, mereka menerima laporan kemungkinan berlakunya keganasan pihak polis di Cali dengan kumpulan hak asasi manusia tempatan melaporkan terdapat 14 kematian berlaku.

Pada 30 April, seorang anggota polis ditikam dan mati akibat kecederaan ketika kecurian di bandar Soacha.

Kecurian, vandalisme dan pertempuran antara polis dan penunjuk perasaan juga berlaku di Bogota, Madellin dan bandar-bandar lain.

Protes diteruskan pada Sabtu walaupun Duque telah mengumumkan untuk mengkaji semula pembaharuan cukai.

Kerajaan menegaskan, pembaharuan itu penting untuk menstabilkan kewangan negara.


Hanya kekalkan dasar permusuhan, reaksi Korea Utara terhadap pendirian diplomasi Biden

WASHINGTON, 2 Mei - Korea Selatan menyifatkan pendirian Presiden Amerika Syarikat, Joe Biden dan pentadbirannya berhubung kesediaan diplomasi untuk berunding mengenai program nuklear, menunjukkan Biden berhasrat untuk mengekalkan dasar permusuhan terhadap Korea Utara. Justeru, ia memerlukan tindak balas sama dari Pyongyang.

Reaksi itu dinyatakan menerusi beberapa kenyataan rasmi, memetik laporan Agensi Berita Korea Utara (KCNA).

Dalam satu kenyataan lain, Jurucakap Menteri Luar Korea Utara menyalahkan Washington kerana menghina maruah pemimpin mereka Kim Jong Un apabila mengkritik situasi hak asasi manusia di Korea Utara.

Semalam, White House menyatakan pegawainya telah selesai membuat penilaian mengenai dasar Korea Utara.

Terdahulu, Biden ketika menyampaikan ucapan pertamanya sebagai Presiden kepada kongres pada Rabu lalu berkata, beliau akan menggunakan pendekatan diplomasi dengan langkah pencegahan tegas bagi mengekang cita-cita nuklear Korea Utara.


21 maut termasuk pelajar universiti letupan bom kereta di Kabul

KABUL, 2 Mei - Sekurang-kurangnya 21 orang awam terbunuh dan hampir 100 yang lain cedera apabila sebuah bom kereta diletupkan di satu kawasan perumahan di Selatan Kabul.

Presiden Afghanistan, Ashraf Ghani menuduh letupan itu dilakukan oleh puak Taliban.

Pengeboman itu berlaku ketika penduduk tempatan sedang berbuka puasa dan ketika tentera Amerika sedang bersiap sedia untuk berundur dari negara itu.

Menurut jurucakap Kementerian Dalam negeri, Tariq Arian insiden itu menyebabkan 21 orang maut dan 91 yang lain cedera.

Tambah Arian, letupan menyebabkan kemusnahan besar di kawasan tersebut termasuk hospital dan rumah penduduk.

Ketua Majlis daerah Logar, Hasibullah Stanikzai berkata, bom kereta itu menyasarkan sebuah rumah tumpangan yang menempatkan puluhan penduduk termasuk pelajar universiti.

Mangsa korban antaranya, pelajar universiti, doktor dan pesakit yang rosak akibat letupan tersebut.

Mereka yang cedera dibawa ke Kabul untuk rawatan.

Puluhan ambulans dihantar dari ibu negara Kabul ke Pul-e-Alam, yang terletak sekitar 60 kilometer ke selatan Kabul.

Bekalan elektrik juga terputus di kawasan itu ekoran kerosakan tiang elektrik akibat letupan.

Sehingga kini, belum ada kumpulan yang mengaku bertanggungjawab atas serangan itu.


Krisis Myanmar: Aktivis berhimpun kecam muafakat Asean dan Junta

YANGON, 28 April - Biarpun persetujuan telah dicapai berhubung penyelesaian krisis Myanmar.

Perjanjian dimuktamad antara ketua junta dengan pemimpin ASEAN di Jakarta Indonesia, Sabtu lalu tidak disenangi aktivis di bandar terbesar Myanmar,Yangon.

Hampir 50 penunjuk perasaan berhimpun di laluan utama bandar tersebut membantah perjanjian itu.

Berarak di beberapa jalan sambil membawa sepanduk, mereka berteriak mengecam perjanjian yang digerakkan ASEAN itu.

Junta Sabtu lalu menjelaskan, pihaknya sedia menamatkan keganasan di Myanmar hanya selepas negara itu stabil.

Lima ketetapan dicapai menangani konflik iaitu menamatkan keganasan, dialog yang membina dalam kalangan semua pihak, utusan khas ASEAN, penerimaan bantuan dan lawatan utusan ke Myanmar.

Muafakat tersebut bagaimanapun tidak menyebut mengenai pembebasan tahanan politik.

Pemimpin ASEAN mahu komitmen daripada ketua tentera Min Aung Hlaing untuk memastikan muafakat tersebut direalisasikan.


17 mayat pendatang asing warga Afrika ditemui hanyut

TENERIFE, 28 April - Sebuah kapal dipenuhi 17 mayat pendatang asing ditemui hanyut di pesisir Kepulauan Canary Sepanyol.

Tiga individu terselamat, dua daripadanya lelaki.

Menurut pihak berkuasa, kapal berkenaan ditunda ke salah sebuah pulau setelah sepasukan penyelamat maritim Sepanyol menemuinya sekitar 500 kilometer tenggara pulau El Hierro.

Salah seorang mangsa yang selamat berada dalam keadaan kritikal setelah mengalami dehidrasi teruk.

Dalam operasi berasingan, pasukan penyelamat maritim telah menyelamatkan 41 pendatang termasuk sembilan wanita dan tiga kanak-kanak.

Mereka ditemui di atas kapal sekitar 170 batu nautika di selatan pulau Gran Canaria.

Penemuan migran di kepulauan Atlantik melonjak setelah peningkatan rondaan di sepanjang pantai selatan Eropah bagi mengurangkan penyeludupan migran ke benua itu menerusi jalan laut.


WHO terkejut peningkatan mendadak COVID-19 di India

GENEVA, 27 April - Pertubuhan Kesihatan Sedunia (WHO) terkejut dengan peningkatan mendadak kes jangkitan dan kematian COVID-19 di India.

Ketua Pengarah WHO, Dr. Tedros Adhanom Ghebreyesus berkata, keadaannya 'amat menyayat hati' dan segala usaha sedang dilakukan bagi membantu negara itu.

WHO telah menggerakkan 2,600 pakar daripada pelbagai program termasuk polio dan tuberkulosis (batuk kering) untuk membantu pihak berkuasa kesihatan India.

Sementara itu, Ketua Teknikal Program Kecemasan Kesihatan WHO, Maria Van Kerkhove mahu masyarakat antarabangsa segera bertindak balas membantu India yang kini pusat penularan terbaharu pandemik tersebut.


Viral tidak pakai pelitup separuh muka, PM Thailand didenda

BANGKOK, 27 April - Tiada siapa akan terlepas andai melanggar arahan mewajibkan pemakaian pelitup separuh muka.

Terbaharu, Perdana Menteri Thailand sendiri, Prayuth Chan o-cha menjadi antara individu terawal dikenakan denda kerana tidak memakai pelitup separuh muka di tempat awam.

Prayuth didenda 6,000 baht bersamaan RM782 kerana melanggar peraturan semasa mesyuarat Rumah Kerajaan pada pagi semalam.

Gabenor Bangkok, Aswin Kwanmuang dalam laman rasmi Facebooknya berkata, beliau menfailkan aduan terhadap perdana menteri hari ini.

Aswin berkata perdana menteri diberitahu bahawa beliau telah melanggar peraturan yang mewajibkan pemakaian pelitup separuh muka semasa di luar kediaman.

Terdahulu, sekeping gambar Prayuth tidak memakai pelitup muka semasa mempengerusikan mesyuarat disebar meluas di media sosial awal hari ini.

Gambar yang dimuatkan di Facebook rasmi Prayuth itu bagaimanapun telah dipadam kemudiannya.


Turki umum perintah berkurung sepenuhnya

ISTANBUL, 27 April - Presiden Turki, Recep Tayyip Erdogan mengumumkan perintah berkurung sepenuhnya bermula 29 April sehingga 17 Mei ini manakala sekolah akan terus ditutup.

Keputusan tersebut dicapai selepas mesyuarat kabinet yang membincangkan usaha menangani penularan COVID-19 di negara itu.

Ketika ini Turki merekodkan 37,312 kes baharu dan sejumlah 353 kematian dicatatkan dalam tempoh 24 jam lalu.

Situasi semasa COVID-19 itu secara tidak langsung telah mencetuskan kebimbangan pihak Kerajaan Turki sehingga memaksa tempoh perintah berkurung sepenuhnya terpaksa dilaksanakan.

Menurut Erdogan langkah tersebut perlu dilaksanakan ketika ini demi kepentingan rakyat dan negara.

Dua minggu lalu, Turki mengumumkan perintah berkurung pada waktu malam bermula pukul 7 petang sehingga 5 pagi namun ia tidak berupaya mengurangkan kes jangkitan baharu COVID-19.


90 maut kebakaran hospital COVID-19, rakyat desak langkah perlindungan baharu

BAGHDAD, 26 April - Rakyat Iraq di ibu negara Baghdad mendesak langkah perlindungan baharu setelah 82 orang maut dalam kebakaran di sebuah hospital untuk pesakit COVID-19.

Kebakaran itu mencetuskan kemarahan ramai dan penggantungan tugas pegawai tertinggi yang memantau perkhidmatan kesihatan Iraq.

Kementerian Kesihatan mengesahkan, 82 terbunuh manakala 110 cedera.

Suruhanjaya Hak Asasi Iraq pula menyatakan, 28 daripada mangsa ialah pesakit yang terpaksa melepaskan alat bantuan pernafasan bagi menyelamatkan diri.

Kebakaran itu mencetuskan kemarahan di media sosial, mendesak menteri kesihatan dipecat.

Berikutan itu, Perdana Menteri, Mustafa al-Kadhemi menggantung tugas Menteri Kesihatan, Hassan al-Tamimi selain gabenor Baghdad untuk siasatan.

Kadhemi turut mengumumkan 3 hari sebagai hari perkabungan negara sementara sesi parlimen pada Isnin akan menumpukan kepada tragedi tersebut.


Krisis COVID-19 memburuk, New Delhi laksanakan perintah berkurung

NEW DELHI, 26 April - Perintah berkurung di ibu negara India, New Delhi, dilanjutkan selepas krisis COVID-19 bertambah buruk.

349,691 kes baharu serta 2,767 kematian direkodkan di dalam tempoh 24 jam, yang tertinggi sejak pandemik itu bermula.

Bandar raya di utara yang menempatkan 20 juta penduduk serta paling teruk dilanda pandemik itu melaksanakan perintah berkurung selama seminggu pada Isnin.

Pengumuman mengenainya dibuat Ketua Menteri Delhi, Arvind Kejriwal selepas virus itu berterusan dan tidak reda.

Semalam, Delhi melaporkan hampir 23,000 kes baharu dengan lebih satu perempat daripadanya positif selain merekodkan 350 kematian.

Perdana Menteri, Narendra Modi dalam ucapan bulanannya meminta orang ramai supaya mendapatkan vaksin serta tidak terpengaruh dengan khabar angin mengenai vaksin berkenaan.


KRI Nanggala 402 ditemui, kesemua 53 kru maut

DENPASAR, 26 April - Visual penemuan kerangka kapal selam KRI Nanggala 402 pada kedalaman 838 meter menamatkan segala spekulasi.

Visual yang dirakam daripada kenderaan kawalan jauh bawah air (ROV), kapal penyelamat Singapura, MV Swift Rescue itu mengesahkan kapal selam terbabit telah tenggelam bersama 53 krunya.

Dalam satu sidang media, Panglima Tentera Nasional Indonesia (TNI), Hadi Tjahjanto mengumumkan semua kru kapal selam KRI Nanggala 402 telah terkorban.

Beliau berkata, seramai 53 kru telah gugur dan berdasarkan bukti-bukti terkini dapat disahkan bahawa KRI Nanggala 402 telah tenggelam.

Berdasarkan visual dari ROV yang digunakan dalam pencarian kapal itu telah terakam keadaan kapal berkenaan yang telah terbelah menjadi tiga bahagian di kedalaman 838 meter di dasar laut di perairan Bali.

KRI Nanggala 402 dilaporkan terputus hubungan pada pukul 4.25 pagi Rabu lepas ketika dalam misi latihan penembakan torpedo yang turut disertai 21 kapal TNI yang lain bersama lima pesawat tempur serta satu lagi kapal selam yang lain.


KRI Nanggala 402: Serpihan kapal selam ditemukan

DENPASAR, 24 April- Harapan melihat 53 kru kapal selam Indonesia tipis setelah bekalan oksigennya habis hari ini.Terbaharu, pasukan penyelamat telah menemui serpihan yang dipercayai dari kapal selam berkenaan di perairan Bali.Sebelum ini terdapat petunjuk tumpahan minyak berhampiran lokasi ia hilang.

Namun Kapal Selam KRI Nanggala itu turut dipercayai mengalami keretakan setelah beberapa komponennya ditemukan.


Kri Nanggala 402: Bekalan oksigen dipercayai habis

PERAIRAN BALI, 24 April - Harapan menyelamatkan anak kapal selam Indonesia Kri Nanggala 402 hari ini semakin samar ketika bekalan oksigennya dipercayai telah habis.

Sekali gus menyaksikan tumpuan terpaksa dialihkan kepada misi pencarian kapal selam milik Angkatan Laut, Tentera Nasional Indonesia (TNI) itu di perairan Bali yang berkemungkinan terkandas di lokasi jurang pada kedalaman 700 meter.

Ketua Perkhidmatan Maklumat Tentera Laut Indonesia, Julius Widjono tetap optimis dengan pencarian terus dipergiat berdasarkan isyarat radar yang dikesan semalam.

Pihak tentera memaklumkan menerima isyarat daripada objek berkuasa magnetik tinggi yang tidak dikenali pada kedalaman antara 50 dan 100 meter.

Kapal selam yang membawa 53 kru dilaporkan hilang selepas terputus hubungan pada Rabu, sekitar pukul 3 pagi waktu tempatan.

Dengan pihak berkuasa menganggarkan kapal buatan Jerman tahun 1979 itu dilengkapi bekalan oksigen yang mencukupi hanya untuk 72 jam setelah kehilangan kuasa.


Kapal selam KRI Nanggala-402 masih belum ditemui selepas 72 jam

BALI, 24 April - 72 jam telah berlalu namun kapal selam tentera Indonesia, KRI Nanggala-402 yang hilang di perairan Bali sejak Rabu masih belum ditemui.

Ketua Perkhidmatan Maklumat Tentera Laut Indonesia, Julius Widjono bagaimanapun yakin kapal selam terbabit akan ditemui sedikit masa lagi.

Optimis misi pencarian akan berakhir, Widjono juga mengajak rakyat Indonesia berdoa kesemua 53 anak kapal selam terbabit mampu bertahan dan berjaya diselamatkan.

Pencarian kapal selam itu dipergiatkan berdasarkan isyarat radar yang dikesan semalam.

Kapal selam buatan Jerman itu terputus hubungan selepas meminta kebenaran menyelam statik pada latihan torpedo.


Mexico,Poland dikesan jual vaksin palsu Pfizer

WASHINGTON, 23 April - Syarikat farmaseutikal Pfizer mengenal pasti berlaku penggunaan dos palsu yang berleluasa di Mexico dan Poland.

Di Mexico, kira-kira 80 orang telah menerima vaksin palsu di klinik dengan harga sekitar AS$1,000 untuk setiap dos.

Di Poland pula, dos palsu vaksin COVID-19 itu disyaki ubat anti-kedut.

Kesemua dos itu turut menggunakan label palsu.

Mengulas dakwaan itu, pihak berkuasa kedua-dua negara terbabit belum menerima laporan berhubung penggunaan dos vaksin palsu itu setakat ini.

Pertubuhan Kesihatan Sedunia (WHO) mengisytiharkan wabak COVID-19 sebagai pandemik pada 11 Mac 2020.

Setakat ini, lebih 143.48 juta orang telah dijangkiti di seluruh dunia dengan lebih 3 juta kematian.


Singapura siasat jangkitan semula COVID-19 di asrama pekerja

SINGAPURA, 23 April - Pihak berkuasa kesihatan Singapura sedang menyiasat kemungkinan berlaku jangkitan semula COVID-19 kalangan penghuni asrama pekerja asing selepas belasan kes positif dikesan di lokaliti tersebut.

Memetik laporan media tempatan, Kementerian Tenaga Manusia Singapura akan menghantar ratusan penghuni ke pusat kuarantin tempatan bagi menjalankan saringan susulan.

Pihak berkuasa juga telah menjalankan ujian saringan COVID-19 terhadap semua penduduk di asrama Westlite Woodlands selepas seorang pekerja berumur 35 tahun disahkan positif wabak pada 20 April lalu.

Kes dikesan selepas pihak berkuasa menjalankan ujian rutin di penempatan tersebut.

Pekerja itu dikatakan sudah melengkapkan suntikan vaksin ke dua pada 13 April lalu.

Rakan sebiliknya juga turut disahkan positif wabak daripada keseluruhan 10 kes positif yang sudah dikenal pasti di lokaliti tersebut.

Lebih 1,100 penduduk dari blok kes-kes dijumpai juga akan dihantar ke pusat kuarantin kerajaan selama 14 hari.


WFP perlu USD82 juta bantuan makanan di Mozambique

PEMBA, 23 April - Program Makanan Sedunia (WFP) memerlukan USD82 juta untuk menyelamatkan ratusan ribu orang yang berdepan kebuluran di Mozambique.

Agensi di bawah PBB itu berkata, lebih 950,000 orang kini diancam kebuluran.

Pada masa yang sama turut memberi amaran peningkatan serangan pejuang jihad memburukkan lagi situasi.

Di utara Mozambique, penigkatan pemberontakan sejak 2017, termasuk serangan mengerikan di Palma bulan lalu telah meneyebakan puluhan maut dan ribuan lagi hilang tempat tinggal.

Menurut jurucakap WFP, Tomson Phiri, setelah serangan dasyat di Palma, keluarga dan individu terpaksa meninggalkan harta benda dan mata pencarian untuk melarikan diri.

Ramai dari mereka kini mendapatkan perlindungan di pelbagai daerah jiran termasuk pulau-pulau kecil di sepanjang pantai Cabo Delgado.

Tambah Phiri, wakil mereka di Mozambique telah bercakap dengan keluarga yang melarikan diri dari pemberontak dengan menyatakan kehidupan mereka kini sangat menakutkan dan terpaksa mengambil keputusan yang berat.

WFP menyasarkan untuk membantu 750,000 orang yang kehilangan tempat tinggal dan komuniti yang terjejas di seluruh wilayah Cabo Delgado, Nampula, Niassa dan Zambezia.

Agensi itu kini sedang mengatur pengagihan makanan kecemasan untuk keluarga yang melarikan diri dari Palma melibatkan 50,000 orang.


Dua lelaki maut berhampiran Gunung Berapi Piton de la Fournaise

PULAU REUNION, 23 April - Dua lelaki ditemukan maut di lokasi letusan Gunung Berapi Piton de la Fournaise di Pulau Reunion.

Kedua-dua mangsa berusia 20-an dikatakan berjalan di sekitar kawasan gunung berapi.

Punca kematian mereka bagaimanapun tidak dapat dipastikan.

Gunung berapi yang mula meletus pada 10 April telah mendapat perhatian ramai kerana pemandangan yang menakjubkan tanpa menghiraukan penularan COVID-19.

Kedua-dua pemuda tersebut pada awalnya dikatakan akan bertemu keluarga mereka pada Rabu di tempat letak kereta berhampiran kawasan gunung berapi.

Bagaimanapun kedua-duanya tidak muncul sehingga memaksa keluarga melaporkan kepada polis.

Insiden melibatkan kemalangan para pendaki di kawasan gunung berapi kerap kali berlaku dan turut terdapat kes yang membawa maut.

Salah satunya tragedi yang berlaku pada tahun 2003, ketika seorang pemuda terbakar setelah jatuh di antara aliran lava.

Mangsa dikatakan ingin mengambil gambar letusan.

Piton de la Fournaise, terletak di daerah yang tidak berpenghuni di tenggara Pulau Reunion yang merupakan milik Perancis telah meletus sekitar 20 kali dalam tempoh 10 tahun terakhir.

Ledakannya sering menyebabkan aliran lava yang menakjubkan.


Thailand sedia terima kepulangan rakyatnya

THAILAND, 22 April - Thailand merancang melaksanakan saringan COVID-19 lebih ketat di sempadan negara, sebagai persediaan menerima kepulangan rakyatnya yang sebelum ini terkandas di Malaysia.

Perkara itu berikutan pengumuman Jabatan Imigresen Malaysia, berhubung semua warga asing dengan pas lawatan yang sudah tamat tempoh, perlu pulang ke negara masing-masing, sebelum atau pada 21 April.

Media tempatan melaporkan Perdana Menteri, Prayuth Chan o-cha mengarahkan agensi keselamatan di bahagian selatan membantu rakyat Thailand yang terkandas di Malaysia untuk pulang ke negara itu dan mematuhi langkah pencegahan COVID-19.

Konsul Jeneral Thailand ke Kota Bharu, Mongkol Sinsomboon, pula berkata rakyat Thailand dibenarkan untuk memasuki melalui empat pintu sempadan iaitu, Sungai Kolok (Narathiwat), Betong (Yala), Sadao (Songkhla) dan Wang Prachan (Satun).

Dalam usaha mengekang penularan COVID-19, semua yang pulang perlu menjalani saringan dan kuarantin 14 hari di fasiliti kuarantin kerajaan.

Dianggarkan kira-kira 30,000 warga Thailand termasuk mereka bekerja secara haram berada di Malaysia.


Jepun rancang isytihar semula darurat di Tokyo, Osaka dan Hyogo

JEPUN, 22 April - Kerajaan Jepun merancang laksanakan sekali lagi darurat di Tokyo, Osaka dan Hyogo berikutan lonjakan kes COVID-19.

Perkembangan terbaru itu selepas kerajaan tempatan Osaka dan Kerajaan metropolitan Tokyo meminta Perdana Menteri, Yoshihide Suga mengeluarkan perisytiharan darurat.

Merujuk kepada permintaan Osaka, Suga berkata kerajaannya akan segera membuat keputusan selepas menilai secara menyeluruh situasi dan meneliti langkah-langkah yang wajar diambil.

Gabenor Osaka, Hirofumi Yoshimura meminta kemudahan hiburan dan komersial utama ditutup sementara, selain penyedia perkhidmatan makanan dan minuman disaran memendekkan waktu perniagaan.

Sekiranya dilaksanakan kelak, ia adalah kali ketiga darurat diisytiharkan di Jepun sejak bermulanya pandemik COVID-19 awal tahun lalu dan dilaksana hanya tiga bulan sebelum pembukaan Olimpik Tokyo.

Namun, darurat kali ini tidak akan menjejaskan penganjuran Sukan Olimpik dan Paralimpik dan kerajaan akan terus berusaha untuk menganjurkan kejohanan itu dengan selamat.


COVID-19: Osaka mohon darurat diisytiharkan

OSAKA, 20 April - Osaka meminta kerajaan mengisytiharkan darurat di wilayah itu dalam usaha melandaikan lengkuk jangkitan COVID-19.

Gabenor Osaka, Hirofumi Yoshimura, berkata ia wajar dilaksana memandangkan jumlah kes terus merekodkan peningkatan.

Gesaan itu dibuat selepas negeri itu mencatatkan pertambahan kes baharu kepada seribu 220 orang.. tertinggi pernah direkodkan.

Yoshimura juga mendakwa perkhidmatan perubatan dan kesihatan berdepan keadaan yang teruk.

Justeru, pengisytiharaan darurat merupakan sesuatu yang perlu.

Osaka dan beberapa wilayah lain kini diletakkan di bawah perintah kawalan pergerakan selama dua minggu.

Ketua program vaksinasi Jepun, Taro Kono menyatakan Jepun akan mendapat bekalan yang cukup pada akhir September ini dan ia boleh diberikan kepada semua orang berusia lebih dari 16 tahun.


New Delhi diletakkan di bawah perintah berkurung, kes meningkat mendadak

NEW DELHI, 20 April - Ibu negara India, New Delhi akan diletakkan di bawah perintah berkurung selama seminggu.

Perintah itu dikuat kuasa susulan peningkatan mendadak kes baharu dengan jumlah katil dan bekalan oksigen di hospital semakin berkurangan.

Perintah berkurung mula berkuat kuasa pada malam Isnin.

Menerusi perintah itu semua aktiviti perniagaan ditutup dengan pengecualian diberi kepada perkhidmatan penting.

Pada Ahad sahaja 25,500 kes baharu COVID-19 dilaporkan.

Satu pertiga daripada kes baharu terbabit merupakan jangkitan berulang.

Selain New Delhi sekatan seumpama turut dilaksana di beberapa daerah lain.

Ia termasuk hub kewangan Mumbai dan selatan negeri itu Tamil Nadu.


Kereta api tergelincir di Mesir, hampir 100 penumpang cedera

MESIR, 19 April - 97 penumpang cedera ketika empat kereta api tergelincir di wilayah Qalioubia Mesir di utara Kaherah, semalam.

Menurut Kementerian kesihatan dalam satu kenyataan, dua sumber keselamatan dan media tempatan melaporkan bahawa beberapa orang terbunuh dalam kemalangan itu, namun tiada pengesahan rasmi.

Kereta api dari Kaherah ke kota Mansoura Delta Nil itu tergelincir pada pukul 1.54 tengah hari waktu tempatan, kira-kira 40 kilometer ke utara Kaherah.

Lebih daripada 50 ambulans membawa penumpang yang cedera ke tiga hospital di wilayah itu.

Kemalangan itu adalah tragedi terkini selepas beberapa kemalangan lain yang pernah berlaku melibatkan kereta api baru-baru ini.

Sekurang-kurangnya 20 orang terbunuh dan hampir 200 cedera pada bulan Mac lalu ketika dua kereta api bertembung di Tahta, kira-kira 440 km selatan Kaherah.


New Delhi laksana perintah berkurung ekoran lonjakan kes COVID-19

NEW DELHI, 16 April - New Delhi melaksanakan perintah berkurung hujung minggu untuk memerangi COVID-19 ketika banyak negeri sudah mengumumkan pelbagai langkah sekatan baharu ekoran lonjakan jangkitan.

Kementerian Kesihatan India pada Khamis mengesahkan kebanyakan hospital awam kini sesak dengan pesakit selepas India mencatatkan 200,739 kes harian baharu dan 1,038 kematian.

Pemerintah New Delhi mengumumkan, perintah berkurung hujung minggu bagi memutuskan rantaian jangkitan dan menyekat aktiviti tidak penting.

Auditorium, restoran, pusat beli-belah, gimnasium dan spa ditutup namun pawagam dibenarkan beroperasi dengan sepertiga kapasiti berbanding hari biasa.

Banyak wilayah di India bergelut menangani lonjakan kes COVID-19, dengan petugas perubatan dan hospital bekerja dalam keadaan yang sangat sukar.

Uttar Pradesh, negeri paling padat penduduk, akan melaksanakan perintah berkurung antara 8 malam hingga 7 pagi di 10 daerah yang mencatatkan lebih 2,000 kes aktif dan menutup semua sekolah selama sebulan.

Di Rajasthan, perintah berkurung dilaksanakan bermula 6 petang hingga 5 pagi ini bersama langkah-langkah lain untuk menyekat perhimpunan awam dan aktiviti sosial.

Di beberapa tempat, jumlah korban semakin bertambah menyebabkan kekurangan tempat krematorium dan pengkebumian.

Menurut media tempatan, di bandar Surat, Gujarat struktur tempat membakar mayat hampir lebur disebabkan penggunaan berterusan.


Lapan maut insiden tembakan di Indianapolis

INDIANAPOLIS, 16 April - Sekurang-kurangnya 8 maut dan beberapa lagi cedera dalam serangan lelaki bersenjata di gedung syarikat kurier Fedex di Indianapolis, Amerika Syarikat.

Menurut laporan awal polis, suspek kemudiannya menembak diri sendiri.

Kesemua mangsa ditemukan di gudang Fedex berhampiran lapangan terbang antarabangsa.

Menurut seorang saksi, dia melihat suspek bersenjata menembak lebih 10 das.

Jurucakap Fedex turut mengesahkan gudang mereka menjadi lokasi insiden dan syarikatnya akan terus bekerjasama dengan pihak berkuasa.

Seorang lagi saksi memberitahu media bahawa di melihat sekitar 30 kereta polis tiba semasa kejadian.

Penghujung bulan lepas, 4 maut termasuk kanak-kanak ditembak mati di bangunan pejabat di California.

Pada 22 Mac, 10 orang maut ditembak di sebuah pasa raya di Colorado.

Tragedi itu berlaku kurang seminggu kes seorang lelaki menembak mati 8 orang termasuk 6 wanita Asia di Atlanta.

Hampir 40,000 maut di Amerika Syarikat setiap tahun akibat senjata api dan separuh daripadanya adalah kes bunuh diri.


Kapal Karam di Teluk Mexico: 12 Dikhuatiri lemas, enam berjaya diselamatkan

AMERIKA SYARIKAT, 15 April - 12 dikhuatiri lemas dan enam berjaya diselamatkan dalam kejadian sebuah kapal komersial karam di Teluk Mexico, di luar pesisir pantai Louisiana, Amerika Syarikat.

Pasukan Pengawal Pantai Amerika Syarikat dan pasukan sukarelawan dikerah mencari 18 anak kapal yang karam akibat ribut di Port Fourchon, kira-kira 160 kilometer ke selatan New Orleans.

Kejadian berlaku ketika ribut kuat di kawasan itu, sekali gus menyebabkan keadaan bahaya bagi pergerakan kapal di teluk Mexico.

Media tempatan melaporkan, Pentadbiran Lautan dan Atmosfera Nasional berkata, kelajuan angin sehingga 120 km bagi setiap jam di pantai selatan Louisiana.

Setakat ini, misi diteruskan bagi menjejaki baki 12 penumpang yang berada dalam kapal itu.


Penyelidikan di Kanada sahkan semburan hidung bunuh 99.99% virus

CANADA, 14 April - Satu lagi revolusi dalam sejarah perubatan melawan COVID-19

Di Kanada, satu laporan penyelidikan mengesahkan kaedah semburan hidung terbukti dapat membunuh 99.99 peratus virus tersebut.

Kaedah itu juga dikatakan senjata baharu mencegah penularan virus dengan berkesan dan memendekkan tempoh jangkitan.

Kaedah baharu yang dibangunkan sebuah syarikat Kanada, SaNOtize itu didakwa berupaya membunuh kuman dalam saluran udara di bahagian atas hidung.

Keputusan ujian makmal di Amerika Syarikat dan Britain juga mendapati semburan hidung dapat menghalang kuman daripada merebak masuk ke dalam paru-paru.

Malah, persakit yang dirawat menggunakan semburan SaNOtize menunjukkan penurunan purata kadar virus dalam badan dalam tempoh 24 jam pertama iaitu sekitar 95%.

Dalam tempoh 72 jam, pengumpulan virus dalam badan didapati berkurangan lebih daripada 99%.

Ketua Penyelidikan Ujian Klinikal Britain, Dr Stephen Wincheste berkata, beliau amat berharap semburan hidung akan menjadi senjata terbaharu melawan COVID-19.


Thailand catat 965 kes COVID-19, pesta air Songkran

BANGKOK, 14 APRIL - Thailand mencatatkan 965 kes jangkitan COVID-19 dan tanpa kes kematian baharu ketika negara itu mula merayakan Tahun Baharu Buddha atau pesta air Songkran.

Dengan 956 kes merupakan penularan tempatan, 194 daripadanya adalah kes di Bangkok sahaja, pihak berkuasa terpaksa melarang sebarang sambutan pesta air tersebut.

Menurut Jabatan Kawalan Penyaktit, aktiviti luar yang terhad boleh mengurangkan kes harian menjadi 500 hingga 600 individu sahaja.

Pada masa sama, menggesa orang ramai agar mengelakkan perjalanan yang tidak perlu.

media tempatan melaporkan kira-kira 50,000 orang melakukan perjalanan dari Bangkok ke kampung halaman masing-masing pada hujung minggu lalu.

Kerajaan tidak mengeluarkan arahan berhubung sekatan perjalanan bagi percutian bersempena Pesta Songkran tahun ini.

beberapa pihak berkuasa wilayah menetapkan peraturan kuarantin bagi mereka yang melakukan perjalanan dari kawasan berisiko tinggi seperti Bangkok dalam usaha mengekang penularan COVID-19.


Pelajar ditembak mati, lepaskan tembakan ke arah pasukan Polis

AMERIKA SYARIKAT, 13 April - Polis menembak mati seorang pelajar sekolah di Knoxville, Tennessee selepas suspek melepaskan tembakan ke arah pegawai polis.

Ini adalah insiden tembakan terkini yang bertali arus di Amerika Syarikat sejak pertengahan Mac.

Menurut Ketua Polis Knoxville, Eve Thomas, Insiden tersebut turut mengakibatkan seorang pegawai cedera parah selepas terkena tembakan di bahagian peha dan terpaksa dibedah di Pusat Rawatan Universiti Tennessee.

Katanya ketika kejadian, pihaknya bergegas ke lokasi selepas mendapat laporan mengenai kehadiran lelaki bersenjata di sekolah dan suspek ditemui di bilik air.

Suspek melepaskan tembakan dan terkena pegawai sebelum tembakan balas dibuat dan suspek disahkan meninggal dunia.

Suspek juga dikenalpasti sebagai pelajar Austin-East.

Polis terdahulu turut melaporkan beberapa mangsa lain dalam serangan berkenaan.


Penularan COVID-19: Kes harian baharu di Thailand rekod lonjakan besar

BANGKOK, 13 April - Thailand melaporkan 985 kes baharu COVID-19, lonjakan harian terbesar buat dua hari berturut-turut.

Thailand kini merekodkan 33,610 kes COVID-19 dengan 97 kes kematian.

Lonjakan kes berlaku menjelang sambutan cuti utama negara itu, Songkran, iaitu acara pesta air besar-besaran yang kini dilarang untuk dua tahun berturut-turut disebabkan pandemik COVID-19.

Pihak berkuasa menggesa orang ramai tidak melakukan perjalanan yang tidak perlu dan menghadkan perhimpunan untuk membendung penularan COVID-19.

Hampir 40 wilayah di negara itu sudah melaksanakan sekatan dan kuarantin terhadap individu yang melakukan perjalanan lokasi kelompok jangkitan termasuk dari ibu kota Bangkok.

Ribuan warga Thailand secara tradisi akan pulang ke kampung halaman sepanjang cuti Songkran.


Penduduk di Pakistan buat persiapan menjelang 1 Ramadan

PAKISTAN, 13 April - Di Pakistan Pasar di Karachi agak sibuk apabila penduduk keluar membeli barangan keperluan sebagai persediaan menyambut Ramadan.

Kurma antara barangan laris yang sememangnya menerima permintaan tinggi, ketika bulan puasa.

Bagi penduduk, mereka masih bimbang dengan penularan COVID-19 dan berdoa sempena bulan mulia pandemik itu dapat ditamatkan.

SOP bagi mencegah penularan juga akan sentiasa dipatuhi.


Penduduk Gaza mahu perdamaian menjelang Ramadan

GAZA, 13 April - Indonesia, Perancis , Mesir, Lubnan dan kebanyakkan negara lain termasuk Palestin mula berpuasa hari ini. Di Gaza, penduduk berharap Ramadan tahun ini akan memberi sinar kehidupan lebih baik dan sempurna.

Seperti tahun-tahun sebelum ini, persiapan diadakan secara sederhana mengikut keperluan dan kemampuan keluarga.

Bagi Anwar Al-Ajrami, kedatangan Ramadan diiringi dengan harapan perdamaian kekal dicapai bersama rejim Israel.

Dia juga berharap pilihan raya dapat direalisasikan bagi membolehkan Gaza seperti negara lain selain tiada lagi sekatan di Semenanjung Gaza.

Seperti penduduk lain, Khader Turk juga berharap pilihan raya boleh diadakan demi memajukan ekonomi negara.

Kedatangan bulan Ramadan akan diiringi dengan doa dan harapan untuk kehidupan yang lebih sempurna selepas banyak penduduk terkesan dengan penularan COVID-19.

Sekatan kekal, sempadan masih ditutup, penduduk tiada kerja malah kehidupan yang sukar kini menjadi lebih sukar.

Penduduk berharap ada sinar baharu dicapai antara Hamas dan Fatah manakala penularan pandemik pula boleh ditamatkan.


Papa saya adalah seorang insan yang amat istimewa - Putera Charles

TETBURY, 11 April - "Papa saya adalah seorang insan yang amat istimewa" itu antara luahan seorang anak kepada ayahnya, iaitu dari Putera Charles kepada ayahnya, Putera Philip yang mangkat dua hari lalu.

Bagi Putera Charles, ayahnya tanpa jemu telah memberikan segala pengorbanan dan taat setianya selama 70 tahun kepada permaisuri, United Kingdom dan juga kepada seluruh negara Komenwel.

Putera Charles merasakan dirinya amat bertuah memiliki seorang ayah yang dalam masa sama amat penyayang kepada keluarganya.

Beliau kagum dengan ketabahan Putera Philip dan menjadikan ayahnya contoh teladan terbaik buat dirinya.

Beliau menambah, kami sekeluarga amat merindui dan amat terkesan dengan pemergian Putera Philip.

Beliau meluahkan rasa hatinya ketika ditemubual wartawan.

Putera Charles turut percaya seluruh dunia khususnya negara-negara Komenwel sedih di atas kemangkatan Putera Philip.


Algeria adakan protes jalanan tuntut pembentukan kerajaan baharu

ALGERIA, 11 April - Rakyat Algeria terus mengadakan protes jalananan yang telah memasuki Jumaat yang ke-112 sejak 2019.

Protes Hirak bertujuan menuntut pembentukan kerajaan baharu yang tidak di pengaruhi kerajaan lama.

Ribuan rakyat memenuhi jalanan di Algiers meneruskan protes mendesak kerajaan sedia ada ditukarkan dengan kepimpinan yang lebih telus.

Bagi rakyat, pemilihan Abdelmajid Tabboune pada Disember 2019, yang berjaya menggulingkan presiden terdahulu, Abdelaziz Bouteflika tidak membawa sebarang perubahanan yang diinginkan rakyat.

Dalam pada itu, kerajaan Presiden Tabboune berusaha mengotakan janji untuk membawa perubahan kepada kepimpinan kerajaan.

Pembubaran Dewan Rakyat yang terdiri daripada 462 wakil rakyat masih belum cukup menyakinkan rakyat.

Satu pemilihan akan diadakan pada 12 Jun bagi melantikkan ahli dewan yang baru.

Tetapi, rakyat masih sangsi dan menganggap pilihan raya yang bakal diadakan tidak akan mengubah falsafah pentadbiran kerana presiden yang ada sekarang adalah daripada kelompok yang sama.


Britain berkabung, jasa Philip terus dikenang

LONDON, 10 April - Britain berkabung atas pemergian Putera Philip selepas berita mengenai kematiannya diumumkan oleh Istana Buckingham.

Selepas pengumuman itu dibuat, orang ramai mula memenuhi perkarangan luar istana tersebut.

Bendera Union Jack di kawasan istana juga dikibar separuh tiang.

Perdana Menteri Britain, Boris Johnson menyifatkan Putera Philip disayangi pelbagai generasi di Britain, negara Komanwel dan seluruh dunia.

Putera Philip juga sentiasa menyokong dan membantu kerabat diraja serta sistem monarki demi keseimbangan dan kebahagiaan kehidupan rakyat.


UK bakal benarkan perjalanan ke luar negara

LONDON, 10 April - Orang awam di United Kingdom (UK) kini boleh merancang untuk menempah percutian musim panas di luar negara meskipun risiko penularan COVID-19 masih ada.

Menteri Pengangkutan, Grant Shapps berkata, kerajaan memberi kebenaran dengan perincian lokasi yang dibolehkan mengikut kategori.

Sistem yang dicadangkan merangkumi negara yang tergolong dalam kategori merah, kuning atau hijau berdasarkan risiko COVID-19.

Sekatan seperti kuarantin hotel, kuarantin di rumah dan ujian saringan COVID-19 akan dikenakan secara berbeza bergantung kepada kategori negara tempat penumpang terlibat datang.

Sebagai contoh negara-negara hijau akan memerlukan pelancong mengambil ujian PCR sebaik sahaja mereka kembali ke UK dan mereka yang positif jangkitan dan bergejala ringan boleh melaksanakan kuarantin di rumah.

Dalam pada itu sistem pensijilan perjalanan digital juga akan menjadi sebahagian daripada rancangan tersebut.


Putera Philip mangkat pada usia 99 tahun

LONDON, 9 April- Suami kepada Ratu Elizabeth, Putera Philip disahkan mangkat hari ini oleh Istana Buckingham.Duke of Edinburgh yang sebelum ini menjalani prosedur jantung, menghembuskan nafas terakhir pada usia 99 tahun.

Perkara itu dimaklumkan menerusi akaun Twitter 'The Royal Family'.

Dengan penuh dukacita, Ratu Elizabeth II mengumumkan kematian suami tercintanya, Putera Philip yang memakai gelaran Duke of Edinburgh.Beliau meninggal dunia dengan tenang pagi ini di Istana Windsor.Putera Phillip yang dilahirkan pada tahun 1921 telah dimasukkan ke hospital pada 16 Februari lalu dan dibenarkan pulang selepas sebulan selepas menjalani rawatan masalah jantung.Pernikahan Ratu Elizabeth dan Putera Philip menjadi tumpuan dunia pada 20 November 1947. Pasangan diraja itu mengikat tali pertunangan sekitar 1946 dalam satu majlis rahsia.Ayahanda Ratu Elizabeth, Raja George VI bertitah pertunangan secara rasmi hanya akan diadakan pada April 1947 ketika puteri baginda sudah mencecah usia 21 tahun.Tujuh bulan selepas pertunangan secara rasmi diadakan, pasangan diraja disatukan di Westminster Abbey.Putera Philip merupakan seorang pegawai tertinggi angkatan tentera laut England sebelum berkahwin dengan Ratu Elizabeth.


Portugal dan Belanda hadkan penggunaan vaksin AstraZeneca bagi individu 60 tahun ke atas

BELANDA, 9 April - Portugal dan Belanda sepakat untuk mengehadkan penggunaan vaksin AstraZeneca kepada individu berusia 60 tahun ke atas susulan kes ganjil pembekuan darah.

Keputusan belanda itu dibuat sehari selepas pengawal selia ubat-ubatan Eropah menemui kes darah beku terhadap beberapa individu dewasa yang menerima suntikan, walaupun kelebihan vaksin berkenaan, lebih tinggi berbanding risikonya.

Belanda antara negara bertindak menyekat penggunaannya susulan kebimbangan mengenai kesan sampingan vaksin itu.

Manakala bagi Portugal, penyelaras jawatankuasa vaksin, Henrique Melo berkata, keputusan senada itu hanya memberi impak kecil kepada program imunisasi COVID-19 kebangsaan.

Belanda telah menempah 12 juta dos AstraZeneca, sementara Portugal dijadual menerima baki 1.4 juta dos lagi pada Jun.

Dalam pada itu, Menteri-menteri kesihatan Kesatuan Eropah dilihat gagal mencapai persetujuan mengenai panduan umum penggunaan vaksin AstraZeneca.


Tembakan Rambang: Seorang maut, beberapa mangsa lain cedera parah

AMERIKA SYARIKAT, 9 April - Sekurang-kurangnya seorang maut dan beberapa lagi cedera selepas seorang individu bersenjata melepaskan tembakan di Texas, Amerika Syarikat.

Menurut Ketua Polis Bryan, Eric Buske, ini merupakan, insiden tembakan berturut-turut terbaharu di Amerika sejak 3 minggu lalu.

Jelasnya, kejadian berlaku di kedai perabot Kent Moore Cabinets dan suspek dipercayai salah seorang pekerja di premis berkenaan.

Bagaimanapun ketika pasukan polis tiba di lokasi, suspek telah menghilangkan diri.

Tembakan mengakibatkan 4 mangsa lain cedera parah dan dirawat di Hospital St. John, manakala seorang lagi, tidak mengalami kecederaan, tetapi mengalami serangan asma.

Keganasan bertali arus telah membunuh puluhan individu di Amerika sejak Mac lepas.

Dan tembakan di Texas ini terjadi hanya beberapa jam selepas Presiden Joe Biden dan Peguam Negara, Merrick Garland mengumumkan had sekatan bagi mengekang peningkatan keganasan melibatkan senjata api.


Duta Myanmar ke UK tidak dibenarkan masuk kedutaan

LONDON, 8 April - Ini pula krisis di Myanmar.

Duta Besar Myanmar Ke United Kingdom, Kyaw Zwar Minn mendakwa, tidak dibenarkan masuk ke bangunan kedutaan.

Menurut sumber, timbalannya telah mengambil alih kuasa bagi pihak tentera.

Sejak beberapa minggu terakhir, Minn memutuskan hubungan dengan junta Myanmar dan menggesa pembebasan Aung San Suu Kyi.

Britain pula telah mengenakan sekatan terhadap anggota tentera Myanmar dan kepentingan perniagaan mereka susulan rampasan kuasa pada Februari lalu seterusnya menuntut pemulihan demokrasi.


Krisis Raja Jordan selesai, negara kekal stabil dan aman

JORDAN, 8 April - Pemerintah Jordan, Raja Abdullah mengatakan hasutan mengaitkan bekas Putera Mahkota, Putera Hamzah Hussein yang didakwa bertindak menjadi perancang bagi menggugat keamanan dan keselamatan negara sudah dihentikan.

Tegasnya Jordan kekal stabil dan aman.

Dalam kenyataan pertama setelah perkara tersebut tersebar, krisis yang menggegarkan kestabilan kerajaan itu disifatkan amat menyakitkan kerana ia dicetuskan daripada keluarga kerajaan, juga pihak luar.

Raja Abdullah amat terkejut dan marah dengan tindakan itu.

Terdahulu, satu rakaman video didedahkan pihak media memaparkan, Putera Hamzah mendakwa beliau ditahan di rumahnya.

Namun video itu dinafikan pihak tentera.

Menurut Jurucakap Tentera bekas Putera Mahkota itu diminta untuk menghentikan pergerakan dan aktivitinya sehingga menyebabkan Jordan menjadi tidak stabil.


Vaksin AstraZeneca: Masalah pembekuan darah tidak dikesan

BELGIUM, 8 April - Agensi Ubat-ubatan Eropah (EMA) tidak dapat membuat kesimpulan bahawa faktor khusus termasuk usia atau jantina boleh menyebabkan risiko pembekuan darah dalam kalangan pengguna vaksin AstraZeneca.

Perkara itu dinyatakan Ketua EMA, Emer Cooke.

Jelasnya, penjelasan paling masuk akal untuk kesan sampingan yang jarang berlaku itu adalah tindak balas imun terhadap vaksin.

Sebelum ini, EMA menyatakan mungkin wujud hubungan antara vaksin dengan keadaan jarang berlaku itu yang mempengaruhi beberapa orang penerima.


Amerika Syarikat salur semula dana bantuan kepada Palestin

GAZA, 8 April - Pertubuhan Bangsa Bersatu (PBB), menyambut baik rancangan Amerika Syarikat untuk menyalurkan semula dana bantuan kepada Agensi Kerja dan Bantuan PBB bagi Pelarian Palestin atau UNRWA.

Setiausaha Negara, Antony Blinken dalam satu kenyataan menyebut Amerika Syarikat merancang untuk memulakan semula bantuan ekonomi, pembangunan dan kemanusiaan untuk rakyat Palestin.

Pengumuman pakej bantuan itu termasuk 150 juta dolar untuk dana kemanusiaan UNRWA.

75 juta Dolar untuk bantuan ekonomi dan pembangunan di Tebing Barat dan Semenanjung Gaza.

10 juta Dolar pula untuk program pembangunan perdamaian melalui Agensi Pembangunan Antarabangsa Amerika Syarikat.


New Zealand, Australia lulus gelembung perjalanan bebas kuarantin bermula 9 April ini

NEW ZEALAND, 7 April - New Zealand meluluskan gelembung perjalanan bebas kuarantin dengan Australia yang akan bermula pada 19 April ini.

Perdana Menteri, Jacinda Ardern mengumumkan koridor perjalanan dua hala antara dua negara yang bebas daripada COVID-19 , bermula kurang dua minggu, selepas tarikh berkenaan disahkan kabinet.

Mulai tarikh tersebut, mana-mana pengembara dari New Zealand ke Australia, atau sebaliknya, tidak lagi perlu menjalani perintah kuarantin sebaik tiba di lokasi.

Menurut Ardern, syarat-syarat utama bagi mewujudkan perjalanan bebas kuarantin dengan Australia telah berjaya ditepati.

Langkah itu menggambarkan New Zealand negara pertama membenarkan gelembung perjalanan selepas hanya merekodkan 26 kematian dalam populasi lima juta dan Australia kurang Seribu kematian dalam populasi 25 juta orang.


COVID-19: 196 Pusat hiburan di Bangkok diarah ditutup dua minggu

BANGKOK, 7 April - 196 pusat hiburan di Bangkok diarah ditutup selama DUA minggu sehingga 19 April, susulan peningkatan kes COVID-19.

Arahan penutupan itu melibatkan panggung wayang, BAR dan kelab malam.

Gabenor Metropolitan Bangkok, Asawin Kwanmuang berkata, kesemua premis hiburan itu terletak di tiga daerah yang melaporkan kluster baharu melibatkan lebih 100 kes positif.

Dalam tempoh dua hari ini, Thailand merekodkan hampir 450 kes jangkitan baharu dengan satu perlima daripadanya adalah daripada kluster aktiviti sosial waktu malam.

Pasukan Petugas COVID-19 Thailand akan mempertimbang cadangan Kementerian Kesihatan agar menyenaraikan LIMA wilayah, termasuk Bangkok sebagai Zon Merah.


Perarakan besar-besaran pindah 22 mumia Diraja Mesir

KAHERAH, 4 April - Sebayak 22 mumia Diraja Mesir dipindahkan ke lokasi baharu di Muzium Tamadun Nasional Mesir di Fustat dalam satu perarakan bersejarah yang digelar 'Perbarisan Emas Firaun' semalam.

Proses pemindahan yang turut disiar secara langsung oleh televisyen tempatan dilakukan menggunakan kereta berhias gaya Mesir kuno di bawah kawalan ketat pasukan keselamatan.

Laluan bagi konvoi membawa 18 mumia raja dan empat mumia permaisuri yang berusia lebih 3,000 tahun itu melalui jalan-jalan raya yang dipasang dengan lampu dan sepanduk sejauh tujuh kilometer sebelum tiba ke muzium terbabit.

Proses pemindahan dan perarakan berjalan mengikut barisan kronologi mumia yang diatur berdasarkan tahun berkuasa.

Setiap mumia diletakkan di dalam kapsul berisi gas nitrogen untuk perlindungan dan kereta yang direka khas untuk memastikan keselamatan dan kestabilan mumia.

Presiden Mesir, Abdel Fattah al-sisi menerusi catatan di akaun media sosialnya berkata, proses tersebut adalah bukti kehebatan tamadun unik yang memanjangkan lagi kedalaman sesebuah sejarah.

Kesemua mumia terbabit akan menjalani proses pemulihan di makmal khas setelah tiba di Muzium Negara Tamadun Mesir selama 15 hari sebelum sedia dipamer kepada orang ramai bermula 18 April ini.


Kediaman bertingkat runtuh di Bangkok, 5 maut termasuk anggota bomba

BANGKOK, 4 April - Sekurang-kurangnya 5 terkorban termasuk seorang penduduk dan 4 anggota bomba selepas sebuah kediaman bertingkat runtuh di sebuah pekan dekat pinggiran Bangkok, Thailand.

Visual runtuhan ketika kejadian yang sempat dirakam kamera tubuh seorang anggota di lokasi.

Menurutnya, dia mendengar bunyi sebelum seluruh bangunan berkenaan runtuh hanya dalam beberapa saat.

Pasukan penyelamat diarah meninggalkan bangunan itu kerana struktur binaan yang tidak kukuh.

Struktur kediaman 3 tingkat tersebut sebelum itu terbakar pada pukul 6 pagi waktu tempatan, namun punca kebakaran tidak dikenal pasti.

Usaha menyelamat ditamatkan pada waktu petang selepas tiada lagi tanda-tanda kemungkinan mangsa terselamat.


Kawalan keselamatan di Capitol AS kembali dipertingkat

WASHINGTON, 4 April - Kawalan Keselamatan di sekitar kawasan kompleks Capitol Amerika Syarikat dipertingkatkan.

Ia selepas insiden seorang suspek merempuh pusat pemeriksaan polis dan mengorbankan seorang anggota polis serta beberapa mangsa lain cedera.

Kejadian berdarah itu merupakan ancaman keselamatan paling teruk pernah dihadapi Capitol sejak rusuhan pada 6 Januari lalu yang menyaksikan ribuan penyokong bekas Presiden, Donald Trump menceroboh kompleks itu.

Pasukan Pengawal Kebangsaan yang telah diarah mengawal Capitol sejak insiden berkenaan, kembali menambah bilangan anggota.

Malah, pagar tinggi dan kawat duri sekali lagi dipasang di sekeliling kompleks, selain pembinaan penghadang kongkrit tambahan.


Britain catat 30 kes darah beku selepas guna vaksin AstraZeneca

LONDON, 3 April - Badan-badan pengawal selia kesihatan Britain telah mengenal pasti 30 kes darah beku yang jarang berlaku selepas menggunakan vaksin COVID-19 AstraZeneca.

Angka itu 25 kali lebih banyak daripada yang dilaporkan sebelum ini.

Pada 18 Mac lalu, pengawal selia ubat-ubatan Britain menyatakan terdapat lima kes darah beku dalam kalangan 11 juta dos yang sudah diberikan.

Terbaru , terdapat 22 lagi laporan trombosis sinus vena serebral, iaitu penyakit darah beku yang sangat jarang berlaku.

Selain itu lapan laporan lain tentang darah beku yang dikaitkan dengan platlet darah rendah daripada keseluruhan 18.1 juta dos yang diberikan.

Sebahagian negara telah menyekat penggunaan vaksin AstraZeneca.


Angka korban kereta api tergelicir di Taiwan dijangka meningkat

HUALIEN, 3 April - Lebih 50 penumpang maut dalam insiden kereta api yang penuh sesak tergelincir dalam terowong di timur Taiwan.

Menurut Pusat Operasi Kecemasan, lebih 70 penumpang dilapor terperangkap, manakala sekitar 60 penumpang dikejarkan ke hospital untuk mendapatkan rawatan.

Pasukan Operasi Mencari dan Menyelamat (SAR) memaklumkan, para penyelamat berusaha menuju ke empat gerabak di dalam terowong yang mengalami kerosakan teruk dan sukar diakses.

Video yang dikeluarkan oleh pusat itu di dalam terowong menunjukkan penyelamat tiba di tempat kejadian dengan pintu setiap gerabak didapati rosak teruk.

Pasukan bomba menyatakan angka korban dijangka lebih tinggi berdasarkan situasi serta kesukaran SAR di lokasi kemalangan.

Kemalangan berlaku di landasan kereta api timur Taiwan sekitar 9.30 pagi berhampiran bandar pesisir Hualien.

Kereta api lapan gerabak itu bergerak dari Taipei ke bandar Taitung di tenggara dan membawa 350 penumpang.


Punca COVID-19, laporan WHO sangkal khabar angin

LUAR NEGARA, 2 April - Pertubuhan Kesihatan Sedunia, WHO mengeluarkan laporan penyelidikan yang dilakukan bersama China berhubung punca virus COVID-19.

Laporan itu mengesahkan keputusan diumumkan kumpulan pakar bersama yang menjalankan misi di Wuhan sebelum ini bahawa virus berkenaan diklasifikasikan sebagai “sangat tidak berkemungkinan” tersebar dari makmal.Ketua Pengarah WHO, Tedros Adhanom Ghebreyesus berkata laporan tersebut, merupakan permulaan penting. Sebelum laporan tersebut diedarkan, sesetengah politikus dan media Barat memberi tekanan kepada WHO agar pertubuhan itu menuruti telunjuk mereka. Laporan berkenaan turut mencadangkan pangkalan data bersatu sejagat diwujudkan bagi mencari kes jangkitan yang mungkin berlaku lebih awal dalam lingkungan lebih luas.


Virgin dedah imej kapal angkasa pertama bagi tujuan komersial

LOS ANGELES, 31 Mac - Syarikat penerbangan Virgin Galactic melancarkankapal angkasa baharunya VSS.

Ia bakal menjadi kapal angkasa generasi pertama bagi tujuan komersial.

Menurut pengasas Virgin, Richard Branson, pesawat VSS tersebut selesai sepenuhnya dengan bahan binaan luaran seperti cermin reflektif yang bertujuan memberikan perlindungan haba.

Pelancaran kapal angkasa baru yang menarik ini menandakan pengembangan industri penerbangan.

Ini akan menjadi kenderaan kapal angkasa pertama Virgin Galactic Spaceship III.

Tambah Branson, kapal angkasa tersebut akan memulakan proses ujian di peringkat daratan tidak lama lagi.

Ujian tersebut akan dijalankan menerusi program penerbangan pada musim panas di New Mexico.


Alat perakam suara kokpit Sriwijaya ditemukan

JAKARTA, 31 Mac -Kementerian Pengangkutan Indonesia memaklumkan telah menemui memori perakam suara kokpit (CVR) milik pesawat Sriwijaya Air yang terhempas pada 9 Januari lalu.

Difahamkan sidang media akan diadakan dalam masa terdekat bagi memperincikan butiran berhubung penemuan itu.

Sebelum ini penyelam telah menemui kotak CVR dari pesawat berkenaan beberapa hari selepas tragedi tersebut.

Bagaimanapun, pasukan penyelamat terpaksa menghabiskan hampir tiga bulan untuk mencari unit memori CVR di perairan yang agak cetek dan berlumpur.

Jurucakap tentera laut, La Ode Muhamad Holib memberitahu Reuters bahawa CVR itu dijumpai pada Rabu namun enggan mengulas mengenai keadaan unit CVR tersebut.

Pesawat Sriwijaya Air yang terhempas telah mengorbankan kesemua 62 penumpangnya.


India: COVID-19 di India semakin serius

GUJERAT, 31 Mac - Situasi semasa COVID-19 di India kini dilapor semakin serius dan membimbangkan.

Perkara tersebut dimaklumkan pegawai kanan kesihatan Kerajaan susulan jangkitan yang semakin sukar dikawal di beberapa kawasan.

Menurut Pegawai Kanan Kesihatan negara itu, Vinod Kumar Paul, keadaan pada dua minggu lalu digambarkan di tahap 'buruk kepada semakin teruk'.

Jika keadaan tersebut berterusan ia dibimbangi akan menjejaskan dan meletakkan tekanan ke atas sistem sedia ada.

Ketika ini, India merekodkan 56,211 kes baharu COVID-19 dan angka tersebut menunjukkan sedikit penurunan berbanding rekod 60,000 kes sebelum ini.

Pada tiga hari lalu, daerah Maharashtra merekodkan angka lebih 31,000 kes baharu yang dilaporkan dalam tempoh 24 jam.

Sementara itu, angka kematian dalam tempoh 24 jam adalah sebanyak 271 dengan jumlah keseluruhan 162,114 kes kematian akibat pendemik tersebut di India.


Diplomat AS tinggalkan Myanmar susulan situasi semasa membimbangkan

MYANMAR, 31 Mac - Selepas menangguhkan perjanjian perdagangan dengan Myanmar.

Kini Amerika Syarikat (AS) mengarahkan semua diplomatnya yang bukan keperluan untuk keluar dari negara Asia Tenggara itu atas faktor keselamatan.

Pada pertengahan Februari lepas, Jabatan Negara AS meluluskan untuk kakitangan kerajaannya dan ahli keluarga yang sukarela mahu meninggalkan Myanmar.

Situasi semasa yang semakin membimbangkan di Myanmar dengan siri demonstrasi dipercayai sudah menyebabkan 521 orang awam terkorban antara faktor AS mengeluarkan arahan tersebut buat diplomatnya.

Keadaan di Myanmar juga mendapat perhatian Setiausaha Agung PBB, Antonio Guterres yang menggesa dunia untuk mengenakan tekanan kepada junta tentera.

Semuanya tercetus pada 1 Februari lalu apabila tentera merampas kuasa selepas menahan Suu Kyi yang juga Kaunselor Negara dan Presiden Myanmar Win Myint.

Ia selepas tentera Myanmar menuduh berlaku penipuan dalam pilihan raya umum November lalu.


Kosovo: Albin Kurti jadi individu pertama terima vaksin COVID-19

PRISTINA, 30 Mac - Perdana Menteri Kosovo, Albin Kurti menjadi penerima pertama di negaranya yang diberi suntikan vaksin COVID-19 di bawah skim global Covax.

Ini sekali gus menandakan bermulanya program vaksinasi di negara berkenaan melibatkan petugas kesihatan, individu berisiko dan warga emas.

Kosovo mensasarkan sekurang-kurangnya 60 % daripada 1.8 juta populasi rakyatnya menerima vaksin berkenaan menjelang hujung tahun ini.

Lebih 90,000 jangkitan direkodkan dengan angka korban 1,800 orang angkara COVID-19 di negara tersebut.


COVID-19 berasal daripada kelawar, bukan makmal

TAIPEI, 30 Mac - Besar kemungkinan COVID-19 merebak kepada manusia daripada kelawar melalui haiwan perantara.

Ini kesimpulan yang dilakukan pasukan pakar antarabangsa yang ke Wuhan, Januari lalu.

Pasukan terbabit turut menolak kemungkinan berlakunya kebocoran virus dari makmal.

Bagaimanapun, draf laporan yang panel antarabangsa dilantik oleh Pertubuhan Kesihatan Sedunia (WHO) dan pihak di China itu tidak menjelaskan bagaimana virus itu dapat menular kepada manusia.

Misi antarabangsa ke Wuhan itu telah meninggalkan China lebih sebulan lalu.

Setakat ini, COVID-19 ini telah membunuh lebih 2.3 juta orang di seluruh dunia.


Puluhan cedera & penduduk dipindahkan selepas loji penapis minyak meletup

JAWA BARAT, 29 Mac -Lebih 20 individu cedera manakala ratusan penduduk berdekatan di Indramayu, Jawa Barat dipindahkan susulan sebuah loji penapis minyak milik Pertamina terbakar dan meletup.

Menurut laporan media tempatan, rumah-rumah penduduk dan masjid yang berdekatan loji berkenaan turut mengalami kerosakan akibat kesan letupan yang kuat.

Sehingga pukul 9:00 pagi waktu tempatan, belum ada kenyataan rasmi daripada pihak berkuasa Indonesia mengenai kemalangan jiwa dalam insiden berkenaan.

Pertamina dalam satu kenyataannya menyebut, sebuah tangki di loji Pertamina Balongan itu terbakar pada pukul 12:45 tengah malam tadi ketika hujan lebat dan petir di kawasan berkenaan.

Susulan insiden itu, beberapa video kebakaran dan letupan dahsyat yang berlaku tular di media sosial negara republik itu.


Brisbane berkurung 3 hari selepas mencatat 4 kes baharu varian UK

QUEENSLAND, 29 Mac - Pihak berkuasa Australia mengumumkan perintah berkurung tiga hari bagi ibu negeri Queensland, Brisbane.

Ia sebagai langkah mengekang penularan varian dari United Kingdom yang mudah berjangkit.

Kira-kira 2 juta penduduk di bandar Brisbane, bandar ketiga terbesar di Australia diarah duduk di rumah bermula pukul 5:00 petang waktu tempatan.

Kelonggaran keluar hanya diberikan buat pekerja perkhidmatan perlu untuk tujuan penjagaan kesihatan, pembelian barangan runcit atau senaman.

Brisbane melaporkan empat kes tempatan baharu COVID-19, menjadikan kluster varian dari UK meningkat kepada tujuh kes.

Kes pertama dilaporkan pada Jumaat lalu dan perintah berkurung itu dijadual berakhir sebelum cuti hujung minggu sempena hari Easter dan cuti penggal sekolah.


Bekalan COVAX dijangka pulih Mei ini

NEW DELHI, 29 Mac - Program pembekalan vaksin COVID-19 ke negara miskin (COVAX) dijangka kembali ke landasan sepatutnya menjelang Mei ini.

Program naungan Pertubuhan Bangsa Bersatu dan disokong Pertubuhan Kesihatan Sedunia (WHO) itu terjejas setelah kadar jangkitan meningkat mendadak di negara pengilang, India.

Institut Serum India (SII) sedang berusaha memenuhi keperluan vaksin dalam negara sebelum meneruskan penghantaran penuh vaksin AstraZeneca bagi program COVAX.

Penghantaran vaksin dijangka bersambung sepenuhnya Mei ini dengan penghantaran awal untuk mencapai peruntukan bagi bulan berkenaan dipenuhi secepat mungkin.

Pengendali COVAX juga sedang berbincang dengan New Delhi untuk mendapatkan bekalan bulan April.

Ketua Pengarah WHO, Tedros Adhanom Ghebreyesus berkata pihaknya memahami keputusan India dan sedang berbincang supaya ia terus membekalkan vaksin kepada negara lain.

Setakat ini, COVAX sudah mengagihkan 32 juta dos vaksin ke 61 negara dengan 36 lagi negara masih menunggu.


Kecuaian manusia disyaki punca insiden kapal tersekat di terusan Suez

SUEZ, 28 Mac - Kesilapan manusia dipercayai menjadi punca sebuah kapal kargo MV Ever Given tersangkut di sepanjang laluan tersebut hingga menjejaskan khidmat penghantaran lebih 300 kapal.

Perkara itu didedahkan Ketua Penguasa Terusan Suez, Osama Rabie yang meragui dakwaan sebelum ini yang faktor cuaca sebagai penyebab.

Katanya, faktor cuaca bukan punca sepenuhnya sebaliknya mungkin terdapat masalah teknikal atau kesilapan manusia.

Sebelum ini, pemilik dan pengendali kapal menyalahkan angin kencang mencecah 40 knot dan ribut pasir sebagai punca kejadian.

Insiden masuk hari keenam itu melumpuhkan rantaian bekalan global, memaksa syarikat kargo sama ada memilih untuk menunggu sehingga keadaan pulih atau melenconkan perjalanan kapal menggunakan laluan lain melalui hujung selatan Afrika.

Ketika ditanya bila kapal itu dapat 'dibebaskan', Rabie optimis masalah terbabit dapat diselesaikan hari ini.

Kapal kargo MV Ever Given sepanjang lebih empat padang bola melanggar tebing sehingga tersekat dalam kedudukan mengiring dan menghalang trafik dari kedua-dua arah.

Lebih 320 kapal yang membawa muatan kargo bernilai berbilion dolar kini terpaksa berhenti di kedua-dua hujung laluan penghantaran penting dunia yang menghubungkan negara Asia dan Eropah.


Lima terkorban kejadian bangunan runtuh di Mesir

KAHERAH, 28 Mac - Lima orang maut dan 24 yang lain cedera selepas sebuah bangunan apartmen sembilan tingkat runtuh di ibu negara Mesir.

Pasukan penyelamat sedang mencari mangsa yang masih hidup dan terperangkap di bawah runtuhan bangunan di kawasan el-Salam.

Polis sudah mengepung kawasan terlibat bagi mengelak orang ramai dan waris yang mencari ahli keluarga di bangunan tersebut.

Menurut Ketua Pentadbiran Kaherah, Khalid Abdel-Al, sebuah jawatankuasa kejuruteraan dibentuk untuk mengenal pasti punca runtuhan selain memeriksa keutuhan struktur bangunan bersebelahan.


COVID-19: 24 juta orang di Manila kena perintah berkurung

MANILA, 28 Mac - Filipina mengarahkan lebih 24 juta orang di Manila dan sekitarnya dikenakan sekatan pergerakan minggu depan.

Ia berikutan hospital berdepan lonjakan kes COVID-19.

Jangkitan baru mencecah 9,595 kes pada Sabtu iaitu kedua tertinggi di negara itu sejak bermulanya wabak, menjadikan jumlah jangkitan meningkat kepada lebih 712,000 kes.

Sekatan diumumkan jurucakap presiden, Harry Roque, terpakai untuk Metro Manila dan empat wilayah di sekitarnya, yang dimasukkan ke dalam gelembung perjalanan untuk mencegah lonjakan lebih teruk.

Bermula Isnin ini, semua orang akan bekerja dari rumah kecuali pekerjaan penting, pengangkutan awam dihentikan, kegiatan berkumpul dilarang serta perniagaan tidak penting tidak dibenarkan.

Perintah sekatan sebelum ini menyebabkan kesan teruk pada ekonomi tetapi Roque berkata, hari kerja yang sedikit pada minggu depan berikutan cuti umum Hari Easter dijangka akan mengehadkan gangguan serta jangkitan kes.


Brazil segerakan program vaksinasi

BRAZIL, 25 Mac - Brazil melepasi 300,000 korban COVID-19 menjadikannya negara kedua tertinggi selepas Amerika Syarikat.

Angka kematian COVID-19 kini berjumlah 300,685 orang daripada 12.2 juta jangkitan.

Bagi menangani pandemik itu, Presiden Jair Bolsonaro mengumumkan penubuhan jawatankuasa krisis dan berjanji untuk tidak 'mempolitikkan' pandemik itu selepas mengadakan pertemuan bersama ketua Kongres, Ketua Hakim Mahkamah Agung, Ketua Bank Pusat, sebahagian besar kabinetnya dan enam dari 27 gabenor Brazil.

Menteri Kesihatan, Marcelo Queiroga turut memberi jaminan, Brazil akan menyegerakan program vaksinasi dengan sasaran satu juta individu menerima suntikan setiap hari bagi membendung penularan pandemik COVID-19.


Korea Utara uji peluru berpandu, Amerika Syarikat sahkan ia bukan satu provokasi

KOREA UTARA, 24 Mac - Amerika Syarikat (AS) mengesahkan Korea Utara telah melepaskan dua tembakan peluru berpandu jarak dekat.

Bagaimanapun, tindakan itu dianggap sebagai latihan tentera 'biasa' selain tidak akan menyekat usaha kedua negara berhubung rundingan nuklear.

Ia dikatakan peluru berpandu jarak dekat dan sistem peluru berpandu bukan balistik.

Malah insiden itu berbeza dengan ujian senjata nuklear dan peluru berpandu balistik yang kebiasaannya digunakan Pyongyang sebagai provokasi terhadap Amerika Syarikat.

Reuters melaporkan, ujian pada Ahad itu, dilakukan beberapa hari selepas Setiausaha Negara Amerika Syarikat, Antony Blinken dan Setiausaha Pertahanan Lloyd Austin mengadakan lawatan ke Jepun dan Korea Selatan.

Susulan lawatan itu, tentera AS dan Korea Selatan mengadakan latihan ketenteraan bersama antara 8 dan 17 Mac.


Kawalan senjata lebih ketat oleh Amerika Syarikat, elak tragedi tembakan rambang berulang

WASHINGTON, 24 Mac - Langkah kawalan senjata yang lebih ketat bakal dilaksanakan oleh Amerika Syarikat (AS).

Perkara itu disuarakan Presidennya, Joe Biden susulan tragedi tembakan rambang di Colorado yang membunuh 10 orang termasuk seorang pegawai polis.

Menurut Biden langkah tersebut dilihat mampu menyelamatkan lebih banyak nyawa sekali gus mengurangkan risiko serangan bersenjata.

Tambah beliau, Amerika Syarikat akan bertindak segera selain mempunyai keupayaan melaksanakannya dalam usaha mengelak tragedi sama berulang.

Ketika ini, suspek melakukan tembakan rambang itu yang turut cedera telah ditahan.

Lelaki itu berdepan dengan pendakwaan melakukan 10 pembunuhan dan dipindahkan segera ke penjara Boulder selepas selesai menerima rawatan di hospital.

Dalam pada itu, Ketua Polis Boulder, Maris Herold memaklumkan 10 mangsa insiden itu melibatkan lelaki dan wanita berusia 20 hingga 65 tahun.


33 ditahan di London, bantah lanjutan sekatan perintah berkurung

LONDON, 21 Mac - Di London pula 33 ditahan kerana menyertai demonstrasi berhimpun di tengah bandaraya kerana membantah lanjutan perintah sekatan pencegahan COVID-19, semalam.

Perkhidmatan Polis Metropolitan berkata, kebanyakan yang ditahan kerana melanggar arahan keluar rumah tanpa sebab kukuh.

Polis berkata, ribuan penunjuk perasaan sebelum itu berkumpul untuk di Hyde Park pada waktu tengah hari.

Selepas penunjuk perasaan selesai berarak di tengah London, kira-kira 100 orang kemudian kembali ke taman awam dan dilaporkan berlaku pergelutan dan insiden melempar botol ke arah polis.

England meneruskan perintah sekatan pergerakan sejak Januari lalu susulan bilangan dijangkiti, dirawat di hospital dan meninggal dunia akibat COVID-19 terus meningkat.

Pada masa ini, jangkitan COVID-19 di Britain dalam keadaan terkawal yang menyaksikan Perdana Menteri Boris Johnson melonggarkan perintah sekatan berperingkat sejak bulan lalu.

Bagaimanapun, demonstrasi membantah perintah sekatan terus berlaku yang menyaksikan ribuan menyertai perarakan bantahan.


Terapi muzik tenangkan haiwan di Zoo Colombia

CALI, 21 Mac - Muzik mampu menjadi terapi meredakan tekanan dan menenangkan minda manusia.

Tapi mampukah ia memberi kesan sama ke atas haiwan?

Di Colombia, kaedah terapi muzik ini digunakan di sebuah zoo dan ia terbukti berkesan.

Pihak zoo tersebut mengupah seorang pemain piano untuk memainkan lagu-lagu klasik terkenal secara langsung.

Menurutnya, cara baharu ini ternyata dapat menenangkan haiwan-haiwan di dalamnya termasuk kuda belang, singa dan Flamingo yang sangat aktif.

Pengarah Zoo Cali, Susan Posada berkata, bunyi-bunyian dalam nada tertentu memang bagus dan dapat memberi ketenangan buat haiwan.

Pihaknya berharap, kaedah ini dapat dimanfaatkan di zoo-zoo lain untuk membantu mengawal haiwan-haiwan mereka.


Tunjuk perasaan di Thailand, polis terpaksa guna meriam air dan peluru getah

BANGKOK, 21 Mac - Pergolakan di Thailand.

Polis Thai terpaksa menggunakan meriam air dan peluru getah di luar Istana Besar Bangkok selepas penunjuk perasaan merempuh sekatan ketika protes bagi menuntut rombakan sistem diraja.

Ini adalah pertembungan terbaharu sejak tunjuk perasaan gerakan prodemokrasi Thailand bermula pada Julai lalu.

Antara tuntutan mereka adalah untuk reformasi monarki, termasuk penghapusan undang-undang fitnah Raja dan keluarga diraja.

Para penunjuk perasaan cuba melintasi hadangan dan melempar Molotov ke arah pasukan polis.

Polis kemudian bertindak menghampiri penunjuk perasaan, melepaskan tembakan peluru getah dan gas pemedih mata.

Tunjuk perasaan berkenaan berlanjutan sehingga malam.


Pergolakan di Myanmar: Malaysia desak pilih jalan perdamaian

PUTRAJAYA, 20 Mac - Perdana Menteri Tan Sri Muhyiddin Yassin mendesak kepimpinan tentera di Myanmar untuk mengubah haluan dan memilih jalan penyelesaian damai.

Ia termasuk pembebasan segera pemimpin politik dan kaunselor negara itu, Aung San Suu Kyi dan Presiden, U Win Myint yang ditahan sejak 1 Februari lalu.

Tan Sri Muhyiddin Yassin menerusi satu kenyataan menegaskan, situasi di Myanmar bertentangan dengan prinsip Piagam ASEAN yang mempromosikan nilai kepercayaan, melindungi keamanan, keselamatan dan kemakmuran rantau itu.

Komuniti ASEAN tidak mampu melihat negara itu menjadi tidak stabil di tangan pihak yang mengutamakan kepentingan sendiri.

Selain itu, pihaknya akan terus mendukung dialog inklusif untuk peralihan politik serta mendesak semua pihak untuk kembali ke meja rundingan bagi memulihkan krisis dan mengelakkan peningkatan ketegangan.


Jerman kembali guna AstraZeneca

BERLIN, 19 Mac - Menteri Kesihatan Jerman, Jens Spahn mengumumkan kembali menggunakan vaksin COVID-19 AstraZeneca.

Sebelum ini Jerman adalah antara negara Eropah yang menggantung vaksin AstraZeneca selepas wujud dakwaan ia menjadi punca kepada penyakit berbahaya.

Menurut Spahn, keputusan itu ekoran pengesahan Agensi Perubatan Eropah (EMA) bahawa ia selamat digunakan.

Dalam pada itu, pihak berkuasa yang menguruskan vaksin tersebut, memaklumkan satu label 'amaran' bakal dilekatkan pada setiap bebuli vaksin tersebut.

Label berkenaan turut meminta penerima vaksin merujuk pihak perubatan segera jika perlu.


3,500 Hektar hutan Mexico musnah, usaha memadam sukar akibat angin kuat

MEXICO, 19 Mac - Di Mexico, dianggarkan 3,500 hektar hutan musnah dalam kebakaran di kawasan timur laut negara itu.

Keadaan cuaca yang tidak begitu baik turut menyukarkan usaha pihak bomba tempatan memadam kebakaran.

Situasi yang bertambah teruk itu juga menyebabkan 70 keluarga terpaksa dipindahkan ke pusat perlindungan sementara.

Antara kawasan terjejas termasuk Coahuila dan Nuevo Leon.

Cuaca panas melampau dan angin kuat menyebabkan kebakaran merebak pantas

Hampir 300 anggota bomba dikerah memadam kebakaran yang disifatkan paling teruk tahun ini.


Suspek tembakan di pusat spa, mengaku bertanggungjawab bunuh 8 individu

ATLANTA, 18 Mac - Suspek yang dipercayai terlibat dalam insiden pembuhunan lapan individu di beberapa pusat spa di Atlanta, Amerika Syarikat mengaku melakukan perbuatan tersebut.

Bagaimanapun, lelaki berkenaan yang bernama Robert Aaron Long menafikan perbuatan tersebut didorong isu perkauman sebaliknya dia mengalami ketagihan seks.

Insiden tersebut menimbulkan perdebatan hangat susulan 6 daripada mangsa adalah wanita Asia.

Pejabat Sherif Daerah Cherokee, Kapten Jay Baker ketika mengulas berhubung kejadian itu berkata siasatan masih di peringkat awal.

Long ditahan ketika dalam perjalanan ke Florida dan mengaku untuk melakukan perbuatan sama di sana.

Insiden tersebut turut mendapat perhatian Presiden Amerika Syarikat, Joe Biden dan meminta komuniti Asia di negara itu tidak panik kerana motif sebenar kejadian belum diketahui.

Long yang berasal dari Woodstock, Gergia kini berdepan dakwaan membunuh dan mencederakan orang awam.


Biden mahu Gabenor New York letak jawatan

WASHINGTON, 17 Mac - Presiden Amerika Syarikat, Joe Biden mahu Gabenor New York, Andrew Cuomo meletak jawatan sekiranya terbukti bersalah.

Pendirian itu disuarakan Biden selepas terdapat dakwaan salah laku seks melibatkan gabenor itu.

Dalam temubual bersama media tempatan, Biden menyatakan Cuomo bukan sahaja perlu meletak jawatan sebaliknya berdepan dengan tindakan undang-undang.

Sebelum ini, Biden dilihat berulang kali berdalih dan mengelak untuk menjawab pertanyaan mengenai dakwaaan terhadap Cuomo.

Setakat ini, lapan wanita telah tampil mendakwa jadi mangsa serangan seksual Gabenor New York itu menerusi perbuatan dan dan juga lisan.

Sehingga kini, Cuomo masih menafikan tuduhan terbabit.


Trump mahu penyokongnya ambil suntikan vaksin COVID-19

AMERIKA SYARIKAT, 17 Mac - Bekas Presiden Amerika Syarikat, Donald Trump menyarankan penyokongnya untuk menghentikan usaha menolak vaksin COVID-19.

Beliau sebaliknya mencadangkan agar semua pihak mengambil suntikan terbabit demi kepentingan bersama.

Dalam wawancara bersama media tempatan, Trump berkata vaksin COVID-19 merupakan sesuatu yang hebat dan perlu diambil seramai mungkin bagi mengekang jangkitan wabak.

Justeru, beliau mahu lebih ramai orang terutama penyokongnya yang sering menolak vaksin itu untuk mengambil tindakan pencegahan.

Kenyataan terbabit merupakan kenyataan terbaik mengenai vaksin COVID-19 yang dikeluarkan oleh Trump sejak beliau meninggalkan jawatannya pada Januari lalu.

Selain beliau, bekas Presiden Amerika yang masih hidup turut mendorong orang ramai untuk mengambil suntikan vaksin.


Perancis perkenal kad pengenalan baharu

Flers-en-Escrebieux, 17 Mac - Perancis melancarkan kad pengenalan baharu yang didakwa lebih lengkap dengan ciri-ciri keselamatan.

Kad versi baharu itu dilancarkan Menteri Kewarganegaraan Perancis, Marlène Schiappa.

Ia dilengkapi sistem kod QR dan cap jari bagi mengelakkan kes kecurian identiti.

Kad pengenalan berkenaan dijangka mula diedar dan digunapakai pada Ogos nanti.

Kad sedia ada bagaimanapun masih boleh digunakan sehingga tarikh luput dan pengeluaran kad versi sedia ada akan dihentikan bermula 2 Ogos.


Syria dakwa berjaya pintas peluru berpandu Israel

DAMASCUS, 17 Mac - Syria mendakwa berjaya memintas peluru berpandu dikatakan milik Israel.

Menurut laporan media tempatan, serangan Israel yang disasar ke Damascus itu dipatahkan pasukan tentera udara Syria.

Selain itu, beberapa peluru berpandu berjaya dimusnahkan.

Siasatan awal mengesyaki ia dilepaskan dari Golan Heights.

Kumpulan pemantau hak asasi berpengkalan di Syria mendakwa serangan udara itu menyasarkan dua depoh tentera milik kumpulan militan disokong Iran.

Israel didakwa sering melaksanakan operasi di Syria sejak perang saudara tercetus negara itu pada 2011 dengan menyasarkan militan Iran dan kumpulan Hezbollah.


Bandar raya Sao Paulo di Brazil mula sunyi susulan perintah berkurung 15 hingga 30 Mac

BRAZIL, 17 Mac - Bandar raya Sao Paulo di Brazil yang sebelum ini sesak kini mula menjadi sunyi.

Ia susulan perlaksanaan perintah berkurung yang diumumkan Kerajaan Brazil di bandar berkenaan dalam usaha menyekat penularan COVID-19.

Datuk Bandar Sao Paulo, Joao Doria memaklumkan perlaksanaan itu bermula 15 sehingga 30 Mac ini.

Sepanjang perintah berkurung itu, semua aktiviti sukan dan riadah di kawasan tumpuan adalah tidak dibenarkan.

Jumlah kes baharu COVID-19 dilaporkan meningkat terutama di bandar berkenaan sejak pendemik itu melanda Brazil pada Julai.

Ketika ini sejumlah 11.5 juta kes direkodkan manakala angka kematian sudah menjangkau 281,000 orang

Angka berkenaan dilihat membimbangkan sekali gus memaksa beberapa langkah pencegahan dilaksanakan oleh kerajaan Brazil.


11 lagi penunjuk perasaan dilaporkan terbunuh

MYANMAR, 16 Mac - Pergolakan di Myanmar dilihat terus memuncak selepas 11 lagi lagi penunjuk perasaan anti rampasan kuasan dilaporkan terbunuh.

Tindakan junta Myanmar yang menggunakan kekerasan melampau terhadap penunjuk perasaan menerima terus kecaman Pertubuhan Bangsa-Bangsa Bersatu-PBB dan masyarakat antarabangsa.

Menurut PBB, seramai 138 penunjuk perasaan telah terbunuh setakat ini termasuk wanita dan kanak-kanak, sejak rampasan kuasa dan penahanan pemimpin Myanmar, Aung San Suu Kyi, 1 Februari lalu.

Setiausaha Agung PBB, Antonio Guterres menggesa solidariti masyarakat antarabangsa terhadap rakyat Myanmar dan aspirasi demokrasi mereka.

Utusan Khas PBB ke Myanmar Christine Schraner Burgener, turut mengutuk serangan terbaharu itu.

Beberapa premis perniagaan milik warga China dan rakyat negara itu diserang penunjuk perasaan di Myanmar kerana mendakwa kerajaan China menyokong junta tentera.

Sementara itu Taiwan menasihatkan semua syarikatnya di Myanmar supaya mengibarkan bendera negara itu bagi mengelak mereka tersilap menjadi sasaran.


Pengeluar vaksin AstraZeneca jamin, ia selamat digunakan

LONDON, 16 Mac - 'Vaksin kami selamat'.

Itu jaminan firma farmaseutikal AstraZeneca selepas terdapat dakwaan vaksin yang dihasilkannya menyebabkan pembekuan darah.

Jelas firma berkenaan, semakan data keselamatan membuktikan vaksin COVID-19 mereka tidak meningkatkan risiko berkenaan.

Penjelasan itu turut disokong Agensi Perubatan Eropah-EMA.

Sebelum ini, beberapa negara termasuk Ireland, Denmark, Norway, Belanda, Austria dan Thailand menangguhkan penggunaannya kerana dikatakan menyebabkan pembekuan darah.

Menurut firma farmaseutikal AstraZeneca, ujian tambahan sudah dan sedang dilakukan olehnya serta pihak berkuasa kesihatan Eropah dengan menunjukkan keputusan yang positif.

Vaksin AstraZeneca yang dihasilkan dengan kerjasama Universiti Oxford dibenarkan untuk digunakan di negara-negara Eropah dan banyak negara lain tetapi belum dibenarkan oleh pengawal selia Amerika Syarikat.


Laporan siasatan asal usul virus COVID-19 minggu ini - WHO

WUHAN, 16 Mac - Laporan siasatan asal usul virus COVID-19 hasil misi Pertubuhan Kesihatan Sedunia WHO di Wuhan dijangka dikeluarkan minggu ini.

Ia susulan tekanan kuat daripada Amerika Syarikat dan China mengenai isu hasil siasatan oleh WHO itu.

15 bulan selepas itu, banyak vaksin cuba dibangunkan untuk melawan penyakit maut itu, namun sehingga kini, misteri pandemik itu, masih belum berjaya dirungkaikan sepenuhnya.

Pasukan antarabangsa WHO mula mengunjungi Wuhan padaa Januari lalu untuk menjalankan penyelidikan selama sebulan dan mencari petunjuk bagaimana virus itu merebak daripada haiwan kepada manusia.

Sebelum ini, laporan kumpulan pakar WHO menyebut SARS-CoV-2, virus yang menyebabkan COVID-19 itu berasal daripada kelawar dan merebak ke manusia melalui haiwan perantara.

Namun, sampel daripada puluhan ribu haiwan liar dan ternakan di wilayah Wuhan yang diambil pengkaji WHO tidak pula menunjukkan jejak virus tersebut, meskipun kes awal bermula di wilayah tersebut.

Pasukan itu juga tidak menolak kemungkinan penularan virus berlaku menerusi daging sejuk beku.


ENGLAND: Demonstrasi tuntut perlindungan keselamatan wanita

LONDON, 15 Mac - Ribuan penunjuk perasaan mengadakan demonstrasi di Clapham Common, London, Ahad lalu bagi menuntut perlindungan keselamatan terhadap wanita.

Ia berikutan kematian seorang wanita, Sarah Everard yang dipercayai dibunuh oleh seorang anggota polis awal bulan ini.

Akibat desakan itu, Perdana Menteri, Boris Johnson berikrar akan mengambil tindakan sewajarnya bagi melindungi wanita di negara itu.

Beliau turut berjanji akan meneliti prosedur kawalan polis selepas seorang anggota pasukan keselamatan itu dilihat bergelut dengan seorang peserta wanita yang menyertai demonstrasi berkenaan.

Johnson yang akan mempengerusikan mesyuarat berhubung jenayah itu berkata, polis London dan badan pemantau boleh melaksanakan kajian berasingan dalam cara menangani tunjuk perasaan yang berlaku.

Sarah Everard ditemui mati beberapa hari selepas dilaporkan hilang pada 3 Mac lalu.

Susulan penemuan mayat mangsa, seorang anggota polis didakwa atas kesalahan menculik dan membunuh wanita terbabit.


Sri Lanka bakal tutup sekolah agama, larang pemakaian burqa

SRI LANKA, 15 Mac - Sri Lanka akan melarang pemakaian burqa dan menutup lebih 1,000 sekolah aliran agama Islam.

Menteri Keselamatan Awam, Sarath Weerasekera berkata, beliau menandatangani larangan berkenaan dengan alasan keselamatan dan ancaman negara.

Tindakan itu sekaligus menjejaskan golongan minoriti Muslim di negara itu.

Sementara itu, Gotabaya Rajapaksa yang terpilih sebagai presiden tahun lalu menjanjikan tindakan keras terhadap ekstremisme.

Sebelum ini, kerajaan mewajibkan pembakaran mayat mangsa COVID-19 sekaligus bertentangan dengan ajaran Islam.

Perintah itu dibatalkan awal tahun ini selepas dikritik Amerika Syarikat dan kumpulan hak asasi manusia antarabangsa.

Kali ini, larangan operasi ke atas lebih 1,000 sekolah pondok dan madrasah didakwa atas alasan melanggar dasar pendidikan kebangsaan.


Norway: 3 kes pembekuan & pendarahan otak selepas terima vaksin Astrazeneca

OSLO, 15 Mac - Tiga lagi kes pembekuan darah atau pendarahan otak membabitkan golongan muda selepas mereka disuntik vaksin AstraZeneca.

Agensi Perubatan Norway bagaimanapun berkata, siasatan masih dijalankan untuk mengesahkan sama ada kes itu berkaitan dengan pengambilan vaksin atau sebaliknya.

Insiden sama turut dilaporkan berlaku di beberapa negara Eropah sebelum ini.

Walaupun bukti kukuh kaitan dengan suntikan vaksin masih belum ada, namun individu berkenaan berasa tidak sihat dengan kesan kebiru-biruan selepas suntikan.

Simptom pengurangan jumlah platlet darah itu juga diterima daripada 3 penerima suntikan yang masih muda, membabitkan pembekuan darah .

Pada Khamis lalu, tiga buah negara iaitu Denmark, Norway dan Iceland menangguhkan sementara penggunaan AstraZeneca walaupun WHO memberi jaminan tiada kematian dikaitkan dengan vaksin dan pembekuan darah.


Thailand tangguh pemberian vaksin Astra Zeneca, bimbang laporan kes darah beku penerima vaksin di Eropah

THAILAND, 13 Mac - Thailand menangguhkan pemberian vaksin COVID-19 Astra Zeneca kepada Perdana Menteri, Prayuth Chan-ocha.

Ia susulan tindakan beberapa negara Eropah menangguhkan penggunaan vaksin tersebut

Penangguhan dibuat selepas terdapat laporan vaksin itu dikatakan mengundang kesan sampingan yang teruk, termasuk darah beku.

Menurut Kementerian Kesihatan Thailand, langkah berjaga-jaga diambil selepas pihak berkuasa di Denmark, Norway dan Iceland menggantung penggunaan vaksin tersebut.

Agensi Ubat-ubatan Eropah (EMA) memaklumkan, sehingga selasa lalu terdapat 22 kes pembekuan darah dalam kalangan lebih tiga juta penerima vaksin di Eropah.


New Zealand kini pada tahap amaran COVID-19 paling rendah

NEW ZEALAND, 13 Mac - Kabinet New Zealand bersetuju menarik balik semua sekatan pergerakan yang dilaksanakan terhadap bandar terbesar di negara itu, Auckland.

Perdana Menteri, Jacinda Ardern berkata, perkara tersebut berkuat kuasa semalam.

Penarikan balik sekatan itu sekali gus membolehkan Auckland menyertai bandar-bandar di negara tersebut untuk melakukan aktiviti membina semula ekonomi .

Auckland diletakkan dibawah sekatan pergerakan pada 28 Februari lalu .

Sekatan 13 hari tersebut adalah perintah kedua dalam tempoh lima minggu di New Zealand.


AFRIKA TENGAH: Lebih 20 maut manakala 600 lain cedera

BATA, 8 Mac - Empat siri letupan kuat di kem tentera di Equatorial Guinea, meragut sekurang-kurangnya 20 nyawa manakala 600 lagi mengalami kecederaan.

Presiden Teodoro Obiang Nguema mendakwa ia disebabkan kecuaian tentera namun punca sebenar masih dalam siasatan.

Laporan Stesen TVGE menunjukkan kerosakan yang dialami di Kem Nkoa Ntoma di Bata yang menempatkan aset pasukan khas tentera. Letupan pertama yang berlaku pada awal pagi dikatakan berpunca akibat kecuaian petugas di bahagian simpanan bahan letupan, dinamit dan peluru.

Bata merupakan bandar terbesar di Afrika Tengah yang kaya dengan minyak dan gas namun kebanyakan penduduknya miskin.


Amaran tsunami di beberapa Kepulauan Pasifik Selatan ditarik balik

PORT VILA, 6 Mac - Amaran tsunami di beberapa kepulauan Pasifik Selatan ditarik balik sekali gus membolehkan puluhan ribu penduduk pulang ke kediaman masing-masing.

Ia berikutan risiko akibat siri gempa bumi kuat yang menggegarkan kawasan terbabit mulai reda.

Tiga gempa bumi berukuran 7.3, 7.4 dan 8.1 magnitud melanda kawasan berdekatan Kepulauan Kermadec di New Zealand.

Ia diikuti puluhan gempa susulan yang kuat dengan amaran tsunami dikeluarkan di seluruh Pasifik.

Beribu-ribu penduduk menyelamatkan diri ke kawasan lebih tinggi apabila gelombang ombak boleh mencecah hingga tiga meter diramalkan membadai New Caledonia dan Vanuatu.

Malah, wilayah dari New Zealand hingga Peru, Russia dan Antartika turut diletakkan pada tahap berjaga-jaga yang tinggi.

Begitupun, Pusat Amaran Tsunami Pasifik memaklumkan, ancaman belum berakhir sepenuhnya.

Gelombang ombak sederhana besar dilihat masih tiba di Amerika Tengah dan Selatan, namun kebanyakan amaran daripada pihak berkuasa tempatan sudah ditarik balik.

Pihak berkuasa di Australia, New Caledonia, New Zealand, Vanuatu dan Polynesia, Perancis ialah antara yang menarik balik atau menurunkan tahap amaran awal.


PBB digesa kenakan embargo senjata api di Myanmar

GENEVA, 6 Mac - Majlis Keselamatan Pertubuhan Bangsa-Bangsa Bersatu (PBB) mendapat desakan daripada pakar hak asasi pertubuhan berkenaan agar mengenakan 'embargo senjata api global' dan sekatan bersasar terhadap tentera Myanmar.

Pelapor Khas PBB, Thomas Andrews, dalam satu laporan terbarunya turut menggesa masyarakat antarabangsa bertindak dengan segera dan tegas bagi menyokong tuntutan supaya Myanmar memperoleh kembali demokrasi.

Menurut Andrews, Majlis Keselamatan PBB juga harus merujuk keadaan di Myanmar ke Mahkamah Jenayah Antarabangsa untuk siasatan.

Selain itu beliau menegaskan, PBB dan masyarakat antarabangsa perlu bertegas tidak mengiktiraf junta tentera sebagai kerajaan yang sah di Myanmar.

Pergolakan di Myanmar kian meruncing sejak tentera merampas kuasa 1 Februari lalu.

Ia mencetuskan bantahan besar-besaran dengan junta menggunakan tindakan keras untuk menanganinya.

Kelmarin, PBB memaklumkan sekurang-kurang 38 orang maut dalam satu tunjuk perasaan.

Beberapa paparan imej dalam talian pula menunjukkan anggota pasukan keselamatan Myanmar melepaskan tembakan ke arah penunjuk perasaan.

Majlis Keselamatan PBB dijadual membincangkan krisis di Myanmar hari ini, ketika tekanan antarabangsa kian meningkat susulan kemelut itu.


Thailand bawa pulang rakyatnya terkandas di Myanmar

MYANMAR, 6 Mac - Thailand akan membawa pulang rakyatnya yang terkandas di Myanmar susulan pergolakan politik di negara itu.

Ia berikutan timbul kebimbangan selepas 38 individu terkorban ketika tunjuk perasaan baru-baru ini.

Menurut kedutaan Thai di Yangon dalam satu kenyataan di Facebook rasminya, pihak kerajaan Thai telah menyediakan dua pesawat yang akan mengambil rakyatnya pada 12 dan 16 Mac ini.

Tindakan itu bakal disusuli negara-negara lain termasuk Vietnam yang turut menyediakan penerbangan untuk membawa pulang rakyat masing-masing demi keselamatan mereka.

Manakala Singapura menasihatkan rakyatnya agar segera meninggalkan negara itu menggunakan penerbangan komersil sementara ia masih dibenarkan pihak berkuasa.


BRAZIL, 6 Mac - Situasi COVID-19 di Brazil membimbangkan dengan angka 1,699 kematian harian dan kes baharu melebihi 70,000.

Ketua Pengarah Pertubuhan Kesihatan Dunia (WHO) Tedros Adhanom Ghebreyesus menzahirkan kebimbangan dan menganggap keadaan itu sangat serius.

Tegas beliau, WHO sangat prihatin dengan situasi itu dan mahu langkah-langkah kesihatan awam yang diambil negara itu lebih agresif selain memberi suntikan vaksin.

Beliau turut menyuarakan kebimbangan yang sama terhadap hampir semua negara Amerika Latin kerana trend tersebut boleh mempengaruhi negara yang lain.

Setakat ini, Brazil mencatat lebih 10.7 juta kumulatif kes positif dengan angka korban akibat pandemik itu melebihi 260,000.


Tragedi berdarah di Myanmar: AS kutuk keganasan digunakan pasukan keselamatan

WASHINGTON, 5 Mac - Susulan tragedi berdarah di Myanmar.

Amerika Syarikat (AS) mengutuk sekeras-kerasnya keganasan digunakan oleh pasukan keselamatan Myanmar ke atas penunjuk perasaan hingga menyebabkan kematian baru-baru ini.

Jurucakap Jabatan Negara Amerika Syarikat, Ned Price akui sedih dengan perkembangan semasa di Myanmar terutama apabila dilaporkan 24 maut dibunuh pasukan keselamatan pada kelmarin.

Pada semalam, Pertubuhan Bangsa Bersatu (PBB) mendedahkan sekurang-kurangnya 38 orang penunjuk perasaan maut ditembak pasukan keselamatan Myanmar.

Junta sebelum ini cuba menyembunyikan tindakan kekerasan dari seluruh dunia dengan menutup akses internet dan melarang Facebook iaitu dua medium media sosial paling popular.

Dalam pada itu, beberapa negara lain seperti Britain, Perancis dan Jerman turut mengkritik tindakan keganasan digunakan oleh Junta.


Amaran tsunami di New Zealand, susulan gempa bumi kuat di Pasifik Selatan

NEW ZEALAND, 5 Mac - Siren amaran tsunami kedengaran di pesisir New Zealand pada hari ini.

Ia dibunyikan kurang lapan jam selepas kawasan Pasifik Selatan dilanda tiga gempa bumi kuat.

Susulan itu, ribuan penduduk di pantai timur Pulau Utara negara itu dipindahkan ke kawasan lebih tinggi di Northland dan Bay of Plenty, berhampiran Auckland.

Terdahulu Pusat Amaran Tsunami Pasifik yang berpangkalan di Hawaii memaklumkan, beberapa ombak kecil dikesan berhampiran ibu negara Tonga, Nuku'alofa, berukuran kira-kira tiga sentimeter.

Siren amaran tsunami terpaksa dibunyikan selepas mendapati ombak menjadi semakin besar apabila melintasi lautan.

Selain persisir New Zealand, amaran turut dikeluarkan buat beberapa kawasan, termasuk Vanuatu dan New Caledonia di wilayah Perancis.

Ketika ini negara terlibat telah mengambil langkah berjaga-jaga termasuk memindahkan penduduk ke kawasan selamat.


Kerajaan Greece lanjutkan tempoh lockdown, kes baharu semakin meningkat dan membimbangkan

GREECE, 5 Mac - Kerajaan Greece mengetatkan peraturan pergerakan, memanjangkan tempoh dan daerah yang dikenakan perintah darurat dalam usaha mengekang penularan wabak COVID-19 yang semakin membimbangkan di negara itu, sehingga 16 Mac depan.

Menteri Kesihatan, V assilis Kikilias menjelaskan, kes baharu meningkat kepada 2,702 daripada 2,353 kes, sehari sebelumnya dan kebanyakkannya dari Attica.

sehubungan itu, persediaan dilakukan dengan menambah unit ICU di hospital-hospital COVID di daerah Attica, sementara hospital biasa bersedia menerima bukan pesakit covid daripada hospital COVID.

Selain itu, Greece turut mengambil langkah menghadkan pergerakan penduduk, dan aktiviti luar.

Timbalan Menteri Pengawasan awam, Nikos Hardalias berkata, aktiviti berkumpul terutama di kalangan ahli keluarga, paling banyak menyumbang kepada peningkatan kes baharu minggu lalu.

Dalam pada itu, hanya perniagaan penting sahaja dibenarkan beroperasi selain, sekolah turut ditutup dan bekerja dari rumah amat digalakkan.

Kerajaan Greece menanggarkan kerugian dalam sebulan adalah sebanyak 3.62 billion dolar ketika tempoh lockdown atau perintah darurat dilaksanakan.


Lubnan: Ekonomi merudum cetus tunjuk perasaan

BEIRUT, 4 Mac - Puluhan tunjuk perasaan antikerajaan tercetus di seluruh Lubnan susulan nilai matawang negara itu mencecah paras terendah sekali gus memburukkan lagi kesukaran hidup rakyat.

Sebuah laman web rasmi lalu lintas tempatan melaporkan penunjuk perasaan menutup Dataran Abdul Hamid Karami dan jalan lain di Tripoli, utara Lubnan, dan Dataran Zahle di wilayah pentadbiran Beqaa di tengah Lubnan.

Semalam, Presiden Michel Aoun meminta gabenor Bank Sentral untuk menyiasat punca penurunan nilai mata wang negara itu dan mendedahkan sebarang amalan mencurigakan di sebalik kerugian.

Ia susulan, pound Lubnan jatuh ke paras 10,000 berbanding USD, memberi tekanan lebih banyak kepada ekonomi.

Kejatuhan ekonomi terbaru itu berlaku ketika kegagalan berterusan untuk membentuk kerajaan baharu sejak pentadbiran Perdana Menteri Hassan Diab berundur, enam hari selepas tragedi letupan yang menggegarkan pelabuhan Beirut pada Ogos lalu.


Perintah Darurat dan protes berterusan di Myanmar jejas pusat komersial dan kehidupan normal rakyat

MYANMAR, 3 Mac - Perintah Darurat dan protes berterusan di seluruh bandar utama Myanmar memberi kesan kepada perniagaan tempatan dan kehidupan normal rakyat.

Pusat komersial mula sepi dan rutin rakyat terus terjejas di beberapa lokasi tumpuan semakin lengang ekoran kebimbangan berlaku keganasan susulan protes anti-kudeta yang tiada kesudahan.

Di pasar terbesar di kawasan bandar utama Nay Pyi Taw, ibu kota Myanmar, jumlah pengunjung semakin berkurangan berbanding sebelum episod rampasan kuasa berlaku.

Keadaan bertambah buruk selepas lokasi tersebut dilabel sebagai lokasi panas yang menjadi tumpuan perusuh melakukan protes.

Bandar yang rata-ratanya dihuni penjawat awam dan golongan peniaga menerima kesan besar selepas pusat komesial, bank-bank utama dan nadi ekonomi setempat mengalami penutupan berpanjangan selepas penguatkuasaan perintah Darurat.

Hampir semua bank utama di bandar tersebut ditutup melebihi 20 hari setakat ini dengan hanya beberapa perkhidmatan ATM berfungsi.

Kebimbangan kitaran ekonomi terjejas semakin memuncak berikutan sektor perniagaan terus merosot selepas kebanyakan penduduk mengambil keputusan kekal di rumah dan mengehadkan aktiviti luar.


Ujian calitan dubur: Jepun desak Beijing henti guna kaedah itu untuk saringan COVID-19

TOKYO, 3 Mac - Tokyo meminta Beijing berhenti melakukan saringan COVID-19 menerusi kaedah ujian calitan dubur mengesan terhadap warga Jepun kerana prosedur itu menyebabkan trauma.

Ketua Setiausaha Kabinet, Katsunobu Kato berkata, desakan menghentikan ujian itu akan diteruskan sehingga Beijing memberi respons akan mengubah kaedah pengesanan COVID-19.

Kato pada satu sidang media berkata, desakan juga dibuat selepas pejabat keduataan Jepun di China menerima laporan daripada rakyat yang mengalami trauma teruk akibat ujian terbabit.

bagaimanapun, jumlah sebenar warga Jepun yang menjalani ujian tersebut setakat ini belum dapat dipastikan.

Beberapa bandar di China menggunakan sampel yang diambil daripada dubur untuk mengesan kemungkinan jangkitan COVID-19.

Kementerian Luar China bulan lalu menafikan laporan dan aduan kononnya diplomat Amerika Syarikat di negara itu perlu menjalani ujian calitan dubur bagi COVID-19.


Tunjuk perasaan bertugas ganas, Polis tembak peluru getah, gas pemedih mata

BANGKOK, 1 Mac - Tunjuk perasaan anti kerajaan di jalanan di ibu negara Thailand bertukar ganas apabila polis menembak peluru getah, gas pemedih mata dan tembakan meriam air untuk menyuraikan kumpulan penentang itu.

Pada mulanya penunjuk perasaan tersebut berkumpul di Monumen ‘Victory’ sebelum bergerak ke kawasan Regimen Infantri Pertama di Jalan Vibhavadi Rangsit.

Penunjuk perasaan yang dikenali sebagai ‘Free Youth Movement’ itu menyasarkan kediaman Perdana Menteri, Prayuth Chan o-cha yang terletak di berhampiran kem tentera itu.

Tunjuk perasaan berkenaan bertukar ganas selepas mereka mula membaling botol air dan batu ke arah polis, walaupun pengawal penunjuk perasaan cuba yang terbaik untuk meredakan ketegangan.

Apabila ketegangan meningkat, penunjuk perasaan mula bertembung dengan polis.

Polis menembak gas pemedih mata dan tembakan meriam air untuk menyuraikan kumpulan itu.

Bunyi letupan yang kuat juga kedengaran, dipercayai daripada bom buatan sendiri dan juga mercun.

Saksi mendakwa peluru gerah digunakan terhadap penunjuk perasaan yang enggan bersurai dan membaling objek ke arah polis.

Sehingga kini tiada laporan jumlah kecederaan.

Bagaimanapun, pegawai perubatan di tempat kejadian berkata, sekurang-kurangnya tiga orang cedera akibat gas pemedih mata.


Lebih 20 juta rakyat United Kingdom sudah divaksin

LONDON, 1 Mac - Lebih 20 juta orang di seluruh United Kingdom kini telah menerima suntikan vaksin COVID-19.

Menteri Kesihatan Britain, Matt Hancock menerusi twitternya menyifatkan pencapaian tersebut sebagai sesuatu yang luar biasa.

Britain telah melancarkan program vaksinasi COVID-19 terpantas di Eropah.

Ia dalam meningkatkan prospek untuk melonggarkan sekatan yang sedang dilaksanakannya secara berperingkat sehingga akhir Jun nanti.

Malah program vaksinasi besar-besaran negara itu turut menunjukkan keberkesanan.

Britain melaporkan 6,035 kes jangkitan serta 144 kematian semalam.

Angka tersebut menunjukkan penurunan 21.2 peratus dari segi jumlah kes baharu dalam tempoh tujuh hari terakhir serta penysutan sehingga 33.5 peratus untuk kes kematian dalam tempoh sama.

Meskipun data tersebut menunjukkan perkembangan positif, Hancock menegaskan, fasa kedua program vaksinasi akan kekal mengikut jadual dan tidak diawalkan.


Syarikat Penerbangan Qantas rugi teruk

SYDNEY, 26 Februari - Syarikat Penerbangan Qantas menghentikan semua penerbangan antarabangsanya sehingga Oktober ini selepas mengalami kerugian USD5.5 bilion dalam separuh kedua 2020.

Syarikat penerbangan terbesar Australia itu mengalami kerugian USD 1.1 bilion dalam tempoh enam bulan hingga 31 Disember lalu akibat pandemik COVID-19 .

Ketua Pegawai Eksekutif Qantas, Alan Joyce berkata, jumlah kerugian tersebut sangat besar namun bukan satu yang mengejutkan.

Beliau berkata, tidak seorang pun yang tahu betapa besarnya kesan COVID-19 ke atas dunia penerbangan.

Penutupan sempadan menyebabkan syarikat kehilangan 100 % penerbangan antarabangsa dan 70 % penerbangan domestik.

Sehubungan itu, Qantas mengambil keputusan menangguhkan tarikh penyambungan semula penerbangan antarabangsanya dari Julai ke hujung Oktober.

Pandemik COVID-19 juga menyebabkan 8,500 kakitangan Qantas hilang pekerjaan dan 7,500 lagi terus digantung kerja sehingga penerbangan antarabangsa disambung semula.